Kɛzi Ɛbava Wɔ Ahonle Muala Wɔahulo Nyamenle La | Baebolo ne Kilehile\nSie Ɛ Nwo wɔ Nyamenle Ɛlɔlɛ Nu\nDuzu a ɔwɔ kɛ yɛyɛ yɛkile kɛ yɛkulo Nyamenle a?\nKɛ yɛbazi yɛazie yɛ nwo wɔ Nyamenle ɛlɔlɛ nu ɛ?\nKɛzi Gyihova bayila bɛdabɛ mɔɔ bɛkɔ zo bɛsie bɛ nwo wɔ ye ɛlɔlɛ nu la ɛ?\nAsoo ɛbava Gyihova wɔayɛ wɔ ɛvealeka wɔ ngyegyelɛ mekɛ ɛhye anu?\n1, 2. Nienwu a yɛbahola yɛanyia ɛvealeka mɔɔ anwobanebɔlɛ wɔ la ɛnɛ a?\nFA YE kɛ ɛlua adenle bie anu wɔ mekɛ mɔɔ ahumu ɛlɛtu la. Maanle nu munla. Ezule ne bɔ ɔ bo fedefede, ɔkuluhulu, na akee ɔtɔ kpole. Ɛnriandi ndɛndɛ kɛ ɛkpondɛ ɛleka wɔavea. Ɛkado ɛ nye la, wɔnwu ye kɛ sua bie gyi adehane ɛkɛ ne. Ɔlɛ anwosesebɛ, nuhua le resee, yɛɛ ɛkɛ ne le kɛnlɛma. Nea kɛ ɛ nye bazi alie ɛvealeka zɔhane anwo a!\n2 Yɛde mekɛ mɔɔ ɛnle kpalɛ fee la anu. Gyinlabelɛ mɔɔ ewiade ne wɔ nu la ɛlɛsɛkye. Noko yɛlɛ ɛleka mɔɔ yɛbahola yɛanyia anwobanebɔlɛ yɛavi ngyegyelɛ nwo a. Ɔwɔ ni? Yɛ mɔɔ Baebolo ne kilehile la nzonlɛ: ‘Mebaha meahile Gyihova kɛ: “Ɛle me ɛvealeka nee me aranemgbole; ɛle me Nyamenle mɔɔ me rɛle wɔ wɔ nu a.”’—Edwɛndolɛ 91:2.\n3. Kɛzi yɛbahola yɛava Gyihova yɛayɛ yɛ ɛvealeka ɛ?\n3 Suzu ɛhye anwo nea! Gyihova, aleɛabo Bɔvolɛ nee Tumivolɛ ne kola bɔ yɛ nwo bane, ɔluakɛ ɔlɛ tumi ɔtɛla awie biala anzɛɛ debie biala mɔɔ bahola aboda yɛ la. Saa bɔbɔ yɛyia ngyegyelɛ a, Gyihova bahola aye mɔɔ vi nuhua ba la kɔsɔɔti avi ɛkɛ. Kɛzi yɛbahola yɛava Gyihova yɛayɛ yɛ ɛvealeka ɛ? Ɔwɔ kɛ yɛfa yɛ rɛle yɛwula ye nu. Bieko, Nyamenle Edwɛkɛ ne tu yɛ folɛ kɛ: “Bɛzie bɛ nwo wɔ Nyamenle ɛhulolɛ ne anu.” (Dwuudu 21) Ɛhɛe, ɔhyia kɛ yɛsie yɛ nwo wɔ Nyamenle ɛlɔlɛ nu, na yɛ nee yɛ anwuma Selɛ ne nyia abusuabɔlɛ kpalɛ mɔɔ ɛlɔlɛ wɔ nu a. Saa ɔba ye zɔhane a yɛbahola yɛanyia anwodozo kɛ ɔle yɛ ɛvealeka. Noko kɛzi yɛbahola yɛ nee ye anyia zɛhae abusuabɔlɛ ne ɛ?\nNWU NYAMENLE ƐLƆLƐ NE NA YƐ NWOLƐ DEBIE\n4, 5. Ndenle mɔɔ Gyihova ɛlua zo ɛla ɛlɔlɛ ali ɛhile yɛ la bie mɔ a le boni?\n4 Amaa yɛazie yɛ nwo wɔ Nyamenle ɛlɔlɛ nu la, ɔhyia kɛ yɛte kɛzi Gyihova ɛla ɛlɔlɛ ali ɛhile yɛ la abo. Suzu Baebolo nu ngilehilelɛ mɔɔ wɔlua buluku ɛhye azo wɔzukoa la bie mɔ anwo nea. Kɛ Bɔvolɛ la, Gyihova ɛva azɛlɛ ne ɛmaa yɛ kɛ yɛ aako kɛnlɛma. Yeva aleɛ nee nzule dɔɔnwo, nane ngɛnlɛma, yɛɛ ninyɛne mgbalɛ mɔɔ sonle bolɛ la yeziezie zolɛ. Kɛ Baebolo ne Kɛlɛvolɛ la, Nyamenle ɛmaa yɛnwu ye duma, nee ye subane ne mɔ. Eza, ye Edwɛkɛ ne maa yɛnwu ye kɛ ɔzoanle Gyisɛse, ɔ Ra ne mɔ ɔkulo ye la, ɔmanle ɔrale azɛlɛ ye azo ɔranwunle amaneɛ na ɔwule ɔmanle yɛ. (Dwɔn 3:16) Na duzu a zɔhane ahyɛlɛdeɛ ne kile maa yɛ a? Ɔmaa yɛnyia kenlebie mɔɔ yɛ anyelielɛ la anwo anyelazo.\n5 Yɛ kenlebie anyelazo ne eza gyi debie bieko mɔɔ Nyamenle ɛyɛ la azo. Gyihova ɛva Mɛzaya Belemgbunlililɛ mɔɔ le anwuma arane la ɛzie ɛkɛ. Ɔnrɛhyɛ ɔbava amaneɛnwunlɛ kɔsɔɔti yeara awieleɛ na yeayɛ azɛlɛ ye paladaese. Suzu ɛhye anwo nea! Yɛbahola yɛadɛnla ɛkɛ ne wɔ anzondwolɛ nee fɛlɛkolilɛ nu dahuu. (Edwɛndolɛ 37:29) Kolaa na mekɛ zɔhane ara la, Nyamenle ɛmaa yɛ adehilelɛ wɔ kɛzi ɔwɔ kɛ yɛbɔ yɛ ɛbɛla kpalɛ kɛkala la anwo. Eza yemaa yɛnyia asɔneyɛlɛ nwo adenle, mɔɔ maa yɛkola yɛ nee ye di ngitanwo mekɛ biala a. Ɛhye mɔ le ndenle mɔɔ Gyihova ɛlua zolɛ ɛla ɛlɔlɛ ali ɛhile alesama amuala mɔɔ ɛdawɔ noko ɛboka nwolɛ la anu ekyi bie ala.\n6. Duzu a ɛbahola wɔayɛ wɔ ɛlɔlɛ mɔɔ Gyihova ɛla ye ali la anwo a?\n6 Kpuyia mɔɔ anwo hyia kɛ ɛsuzu nwolɛ la a le ɛhye: Duzu a ɔwɔ kɛ meyɛ ye wɔ Gyihova ɛlɔlɛ ne anwo a? Menli dɔɔnwo baha kɛ, “Ɔhyia kɛ medame noko mekulo Gyihova.” Asoo kɛ ɛte nganeɛ la ɛ? Gyisɛse hanle kɛ ɛhye a le mɛla titile kpalɛ mɔɔ hyia a: “Fa wɔ ahonle muala, wɔ ɛkɛla muala, nee wɔ adwenle muala kulo [Gyihova, NW] wɔ Nyamenle ne.” (Mateyu 22:37) Ninyɛne dɔɔnwo wɔ ɛkɛ mɔɔ ɔti ɔwɔ kɛ ɛkulo Gyihova Nyamenle a. Noko asoo nganeɛ mɔɔ ɛte kɛ ɛlɛ ɛlɔlɛ zɛhae la a kile kɛ ɛfa wɔ ahonle muala, wɔ ɛkɛla muala, nee wɔ adwenle muala ɛkulo Gyihova a?\n7. Asoo nganeɛ mɔɔ yɛte kɛ yɛkulo Nyamenle la ala a anwo hyia a? Kilehile nu.\n7 Kɛmɔ Baebolo ne kile la, ɔnle kɛ ɛlɔlɛ mɔɔ yɛnyia yɛamaa Nyamenle la yɛ nganeɛdelɛ bie ala. Nɔhalɛ nu, ɔwɔ nuhua kɛ nganeɛ mɔɔ yɛnyia kɛ yɛkulo Gyihova la anwo hyia ɛdeɛ, noko yemɔ le ɛlɔlɛ kpalɛ mɔɔ yɛnyia yɛamaa ye la mɔlebɛbo. Saa ɛkulo kɛ ɛdua baka bie a, ye ma nwo hyia. Noko saa ɛkpondɛ bakama bie wɔali na bɛfa ye ma ala bɛmaa wɔ a, ɛ kunlu badwo nwo ɔ? Kyɛkyɛ! Zɔhane ala a nganeɛ mɔɔ ɛte kɛ ɛkulo Gyihova Nyamenle la le ye mɔlebɛbo ala a. Baebolo ne kilehile kɛ: “Saa yɛdi Nyamenle mɛla ne mɔ azo a ɛnee yɛkulo Nyamenle, yɛɛ ye mɛla ne mɔ noko ɛnyɛ ɛnlomboɛ.” (1 Dwɔn 5:3) Saa ɛlɔlɛ mɔɔ yɛlɛ yɛmaa Nyamenle la bali munli a ɔwɔ kɛ ɔso ma kpalɛ. Ɔwɔ kɛ ɔda ali wɔ yɛ nyɛleɛ nu.—Mateyu 7:16-20.\n8, 9. Kɛzi yɛbahola yɛala ɛlɔlɛ nee anyezɔlɛ mɔɔ yɛlɛ yɛmaa Nyamenle la ali ɛ?\n8 Yɛkile kɛ yɛkulo Nyamenle ɔlua ye mɛla zo mɔɔ yɛdi na yɛfa ye ngyinlazo ne mɔ yɛyɛ gyima la azo. Ɔnyɛ se kɛ yɛkɛli zo. Gyihova mɛla ne mɔ ɛnle adesoa, emomu ɔboa yɛ ɔmaa yɛbɔ ɛbɛla kpalɛ na yɛnyia anyelielɛ nee asetɛnla mɔɔ yɛ ahunludwolɛ la. (Ayezaya 48:17, 18) Saa yɛbɔ ɛbɛla mɔɔ nee Gyihova adehilelɛ ne mɔ le ko la a, yɛkile kɛ yɛ nye sɔ mɔɔ yɛ anwuma Selɛ ne ɛyɛ ɛmaa yɛ la amuala. Ɔyɛ alɔbɔlɛ kɛ menli ekyi bie a kile anyezɔlɛ ɛhye wɔ ɛnɛ ewiade ye anu a. Yɛngulo kɛ yɛyɛ kɛ menli bie mɔɔ dɛnlanle aze wɔ mekɛ mɔɔ ɛnee Gyisɛse wɔ azɛlɛ ye azo mɔɔ angile anyezɔlɛ la. Gyisɛse yɛle kokobɛvolɛma bulu ayile noko ko ala a ziale ralale ye ase a. (Luku 17:12-17) Ɛhɛe, yɛkulo kɛ yɛyɛ kɛ ko ne mɔɔ ralale ye ase la na tɛ ngɔnla ne mɔɔ angile anyezɔlɛ la!\n9 Noko, Gyihova mɛla boni mɔ a ɔwɔ kɛ yɛdi zo a? Yɛzuzu nuhua dɔɔnwo anwo wɔ buluku ɛhye anu, noko maa yɛnleɛnlea ekyi bie anu. Saa yɛdi Nyamenle mɛla ne mɔ azo a ɔbaboa yɛ amaa yɛazie yɛ nwo wɔ Nyamenle ɛlɔlɛ nu.\nKƆ ZO TWE BIKYE GYIHOVA\n10. Kilehile deɛ mɔɔ ɔti ɔhyia kɛ yɛkɔ zo yɛnyia Gyihova Nyamenle anwo ndelebɛbo la anu.\n10 Gyihova anwo debie mɔɔ ɛbazukoa la hyia na wɔabikye ye kpalɛ. Ɔle debie mɔɔ ɔwɔ kɛ ɔkɔ zo dahuu a. Saa ɛde alie nwo nɔɔzo mɔɔ maanle nu yɛ ɛyɛlɛ la ɛlɛte senle a, asoo ɛbamaa senle ne aha aze na yeanlu ɔ? Kyɛkyɛ. Ɛbahɔ zo wɔava ɛyɛne wɔawula senle ne anu wɔamaa yeazɔ kpalɛ yeayɛ wuluwulu. Tɛ ye zɔ a ɛyɛlɛ bahola awolo ɛ kunlu na wɔ ngoane arala esiane nu! Kɛmɔ ɛyɛne maa senle sɔ la, zɔhane ala a “Nyamenle nwo adwenlenubukelɛ” anzɛɛ ndelebɛbo maa ɛlɔlɛ mɔɔ yɛlɛ yɛmaa Gyihova la kɔ zo yɛ kpole a.—Mrɛlɛbulɛ 2:1-5.\nƆwɔ kɛ ɛlɔlɛ mɔɔ ɛlɛ ɛmaa Gyihova la anu yɛ se na ɔkɔ zo ɔsɔ kɛ senle\n11. Kɛ Gyisɛse ngilehilelɛ ne zile hanle ye ɛdoavolɛ ne mɔ ɛ?\n11 Ɛnee Gyisɛse kpondɛ kɛ ye ɛdoavolɛ ne mɔ maa ɛlɔlɛ mɔɔ bɛlɛ bɛmaa Gyihova yɛɛ Ye nɔhalɛ Edwɛkɛ ne mɔɔ sonle bolɛ la kɔ zo tɛnla ɛkɛ na nuhua mia. Wɔ Gyisɛse ewudwazo ne anzi, ɔhilehilele Hibulu Ngɛlɛlera ne anu ngapezo edwɛkɛ bie mɔ mɔɔ rale nu wɔ ɔ nwo zo la anu ɔhilele ye ɛdoavolɛma nwiɔ. Kɛzi ɛhye hanle bɛ ɛ? Amozii bɛhanle kɛ: “Mekɛ mɔɔ ɔlɛtendɛ wɔ adenle ne anu na ɔlɛkilehile yɛ Nyamenle Edwɛkɛ ne anu la ɛnee ɔle kɛ asɛɛ bɛwuda senle yɛ ahonle nu la.”—Luku 24:32.\n12, 13. (a) Duzu a ɛha ɛlɔlɛ mɔɔ alesama dɔɔnwo mɔɔ wɔ ɛkɛ ne ɛnɛ la lɛ maa Nyamenle nee Baebolo ne a? (b) Kɛ ɛbayɛ na ɛlɔlɛ mɔɔ ɛlɛ la amminli ɛ?\n12 Mekɛ mɔɔ ɛlumuale ɛzukoale mɔɔ Baebolo ne amgba kilehile la, asoo ɛnwunle kɛ ɛ nye zile liele na ɛnyianle Nyamenle anwo ɛlɔlɛ nee mɔdenlebɔlɛ la? Ɔda ali kɛ ɛyɛle zɔ. Kɛ menli dɔɔnwo noko ɛde nganeɛ la ɛne. Mɔɔ akee yɛ se la a le kɛ ɛbamaa zɔhane ɛlɔlɛ kpole ne adɛnla ɛkɛ na yeanyi. Yɛmkpondɛ kɛ yɛdi mɔɔ ɛlɛkɔ zo wɔ ɛnɛ ewiade ne anu la anzi. Gyisɛse hanle dole ɛkɛ ne kɛ: “Menli dɔɔnwo baminli bɛ ɛhulolɛ mɔɔ bɛlɛ ye” la. (Mateyu 24:12) Kɛ ɛbayɛ na ɛlɔlɛ mɔɔ ɛlɛ ɛmaa Gyihova nee Baebolo ne anu nɔhalɛ ne la amminli ɛ?\n13 Kɔ zo sukoa Gyihova Nyamenle nee Gyisɛse Kelaese anwo debie. (Dwɔn 17:3) Dwenledwenle mɔɔ ɛsukoa ɛfi Nyamenle Edwɛkɛ ne anu la anwo kpalɛ, na biza ɛ nwo kɛ: ‘Duzu a ɛhye kile me wɔ Gyihova Nyamenle anwo a? Duzu debie bieko a menwu ye wɔ ɛhye anu mɔɔ ɔti ɔwɔ kɛ mefa me ahonle, me adwenle nee me ɛkɛla muala mesonle ye a?’ (Edwɛndolɛ 77:12) Ninyɛne ɛhye mɔ mɔɔ ɛbadwenledwenle nwolɛ la bamaa ɛlɔlɛ mɔɔ ɛlɛ ɛmaa Gyihova la anu ahɔ zo amia.\n14. Kɛzi asɔneyɛlɛ boa maa ɛlɔlɛ mɔɔ yɛlɛ yɛmaa Gyihova la kɔ zo tɛnla ɛkɛ a?\n14 Adenle bieko mɔɔ ɛdua zo a ɛlɔlɛ mɔɔ ɛlɛ ɛmaa Gyihova la bayɛ kpole la a le kɛ ɛbayɛ asɔne dahuu. (1 Tɛsalonaekama 5:17) Wɔ buluku ɛhye Tile 17 ne yɛzukoale kɛ asɔneyɛlɛ le ahyɛlɛdeɛ mɔɔ sonle bolɛ mɔɔ vi Nyamenle ɛkɛ a. Kɛmɔ alesama abusuabɔlɛ gyi ngitanwolilɛ mɔɔ kɔ zo dahuu la azo la, zɔhane ala a abusuabɔlɛ mɔɔ yɛ nee Gyihova lɛ la anu mia wɔ mekɛ mɔɔ yɛbazɛlɛ ye wɔ asɔneyɛlɛ nu dahuu a. Mɔɔ hyia la a le kɛ yɛnrɛmaa yɛ asɔneyɛlɛ ɛnrɛyɛ debie mɔɔ yɛyɛ ala—mɔɔ yɛka edwɛkɛ ko ne ala dahuu, mɔɔ nganeɛdelɛ nee ndelebɛbo ɛnle nu a. Ɔwɔ kɛ yɛtendɛ yɛkile Gyihova kɛmɔ kakula badendɛ ahile ɔ ze mɔɔ ɔkulo ye edwɛkɛ la. Yɛkpondɛ kɛ yɛfa ɛbulɛ yɛtendɛ, noko yɛbava nɔhalɛlilɛ yɛaha edwɛkɛ biala mɔɔ wɔ yɛ ahonle nu la. (Edwɛndolɛ 62:8) Ɛhɛe, bɛ ti anwo Baebolo ɛzukoalɛ nee asɔneyɛlɛ mɔɔ vi ahonle nu la anwo hyia wɔ yɛ ɛzonlenlɛ nu, na bɛboa yɛ bɛmaa yɛkɔ zo yɛsie yɛ nwo wɔ Nyamenle ɛlɔlɛ nu.\nNYIA ANYELIELƐ WƆ WƆ ƐZONLENLƐ NU\n15, 16. Duzu ati a yɛbahola yɛabu Belemgbunlililɛ edwɛkɛhanlɛ ne kɛ ɔle adenle kɛnlɛma nee anwonyia a?\n15 Yɛ ti anwo Baebolo ɛzukoalɛ nee asɔneyɛlɛ le yɛ ɛzonlenlɛ ne foa mɔɔ yɛyɛ ye fealera nu a. Noko, kɛkala, maa yɛzuzu yɛ ɛzonlenlɛ ne foa mɔɔ yɛyɛ ye bagua nu la anwo: yɛ diedi ne mɔɔ yɛka nwolɛ edwɛkɛ yɛahile awie mɔ la. Asoo ɛ nee awie mɔ ɛzuzu Baebolo nu nɔhalɛ edwɛkɛ bie mɔ anwo? Saa wɔyɛ zɔ a, ɛnee ɛhye le adenle kɛnlɛma mɔɔ wɔnyia ye ɛlɛsonle Gyihova a. (Luku 1:74) Saa yɛka Gyihova Nyamenle anwo nɔhalɛ edwɛkɛ mɔɔ yɛzukoa la yɛkile awie mɔ a, ɛnee yɛlɛyɛ gyima mɔɔ anwo hyia mɔɔ bɛva bɛmaa nɔhalɛ Keleseɛnema kɔsɔɔti mɔɔ yemɔ a le Nyamenle Belemgbunlililɛ ne anwo edwɛkpa ne nolobɔlɛ la.—Mateyu 24:14; 28:19, 20.\n16 Ɛzoanvolɛ Pɔɔlo bule ye ɛzonlenlɛ gyima ne kɛ debie mɔɔ sonle bolɛ na ɔvɛlɛle ye kɛ anwonyia. (2 Kɔlentema 4:7) Gyihova Nyamenle nee ye atiakunlukpɔkɛ ne mɔ anwo edwɛkɛ mɔɔ ɛka wɔahile menli la a le gyima kpalɛ mɔɔ tɛla biala a. Ɔle gyima mɔɔ yɛyɛ yɛmaa yɛ Menle ne mɔɔ tɛla awie biala la, na yɛnyia nvasoɛ kpalɛ mɔɔ tɛla biala la yɛfi nu. Gyima ɛhye mɔɔ ɛbayɛ la bamaa wɔaboa menli mɔɔ lɛ ahonle kpalɛ la amaa bɛabikye yɛ anwuma Selɛ ne na bɛabɔ ɔ bo kɛ bɛdua dahuu ngoane adenle ne anu! Gyima boni a ahunludwolɛ wɔ nu tɛla ɛhye a? Bieko, Gyihova nee ye Edwɛkɛ ne anwo daselɛlilɛ bamaa wɔ diedi ayɛ kpole na yeamaa ɛlɔlɛ mɔɔ ɛlɛ ɛmaa ye la anu amia. Na Gyihova anye sɔ wɔ mɔdenlebɔlɛ ne. (Hibuluma 6:10) Gyima ɛhye mɔɔ ɛbayɛ ye dahuu la baboa wɔ amaa wɔazie ɛ nwo wɔ Nyamenle ɛlɔlɛ nu.—1 Kɔlentema 15:58.\n17. Duzu ati a Keleseɛnema ɛzonlenlɛ gyima ne hyia ndɛndɛ ɛnɛ a?\n17 Ɔhyia kɛ yɛkakye kɛ ɔwɔ kɛ yɛyɛ Belemgbunlililɛ edwɛkɛhanlɛ gyima ne ndɛndɛ. Baebolo ne ka kɛ: “Bɔ edwɛkpa ne nolo na si zolɛ.” (2 Temɔte 4:2) Duzu ati a ɛhye ɛyɛlɛ nwo hyia ndɛndɛ ɛnɛ a? Nyamenle Edwɛkɛ ne ka kile yɛ kɛ: “[Gyihova, NW] kenle kpole ne ɛbikye. Ɔnrɛhyɛ biala, yebikye kpalɛ.” (Zɛfanaya 1:14) Ɛhɛe, mekɛ mɔɔ Gyihova bava ewiade ɛtane ɛhye ahɔ awieleɛ la ɛlɛbikye ndɛndɛ. Menli hyia kɔkɔbɔlɛ! Ɔhyia kɛ bɛnwu ye kɛ ɛnɛ a le mekɛ mɔɔ ɔwɔ kɛ bɛkpa Gyihova kɛ bɛ Tumivolɛ a. “Ɔnrɛhyɛ fee” na awieleɛ ne ara.—Habakɛke 2:3.\n18. Duzu ati a ɔwɔ kɛ yɛ nee nɔhalɛ Keleseɛnema bɔ nu sonle Gyihova wɔ bagua nu a?\n18 Gyihova kulo kɛ yɛ nee nɔhalɛ Keleseɛnema bɔ nu sonle wɔ bagua nu. Ɛhye ati a ye Edwɛkɛ ne ka kɛ: “Bɛmaa yɛdwenle yɛkpondɛ adenle mɔɔ yɛdua zolɛ a yɛkɛhulo yɛ nwo ngoko ngoko, na yɛkɛyɛ gyima kpalɛ la. Bɛmmamaa yɛgyakyi kɛ yɛkɛhɔ yɛ nyianu ne, kɛmɔ bie mɔ yɛ la. Bɛdabɛ bɛkola bɛnwu kɛ . . . Kenle ne ɛbikye, yemɔti bɛmaa yɛsosɔ yɛ nwo ngoko ngoko.” (Hibuluma 10:24, 25) Saa yɛ nee yɛ gɔnwo mɔ diedima bɔ nu yia wɔ Keleseɛnema ayia bo a, yɛnyia adenle kpole yɛsonle na yɛye yɛ Nyamenle ne mɔɔ yɛkulo ye la ayɛlɛ. Eza yɛwula yɛ nwo ngoko ngoko anwosesebɛ.\n19. Duzu a ɔwɔ kɛ yɛyɛ na ɛlɔlɛ mɔɔ wɔ Keleseɛnema asafo ne anu la anu amia a?\n19 Mekɛ mɔɔ yɛ nee Gyihova azonvolɛ mɔɔ ɛha la ɛlɛbɔ nu azonle la, yɛmaa ɛlɔlɛ nee agɔnwolɛvalɛ mɔɔ wɔ asafo ne anu la anu mia. Ɔhyia kɛ yɛmaa yɛ adwenle kɔ subane kpalɛ mɔɔ yɛ nuhua ko biala lɛ la azo kɛmɔ Gyihova yɛ ye la. Ɔnle kɛ yɛnea kɛ yɛ mediema diedima bayɛ mɔɔ nvonleɛ biala ɛnle bɛ nwo a. Kakye kɛ asolo kɛzi yɛ nuhua ko biala nyi wɔ sunsum nu la yɛɛ yɛfo noko. (Kɔlɔsaema 3:13) Bɔ mɔdenle ɛ nee menli mɔɔ kulo Gyihova la ɛnyia agɔnwolɛvalɛ kpalɛ, na ɛbanwu ye kɛ ɛlɛnyi wɔ sunsum nu. Ɛhɛe, saa ɛ nee ɛ mediema mrenya nee mraalɛ diedima bɔ nu sonle Gyihova a, ɔbaboa wɔ yeamaa wɔazie ɛ nwo wɔ Nyamenle ɛlɔlɛ nu. Kɛzi Gyihova yila bɛdabɛ mɔɔ bɛsonle ye nɔhalɛ nu na ɔlua zo bɛsie bɛ nwo wɔ ye ɛlɔlɛ nu la ɛ?\nKPONDƐ “NƆHALƐ NGOANE NE”\n20, 21. “Nɔhalɛ ngoane ne” a le boni, na duzu ati a ɔle anyelazo kɛnlɛma a?\n20 Gyihova fa ngoane yila ye nɔhalɛ azonvolɛ, noko ngoane boni ɔ? Kɛkala asoo ɛde ngoane nu amgba ɔ? Ɔluakɛ yɛdie ɛnwomenle, yɛdi aleɛ na yɛno nzule la ati, yɛ nuhua dɔɔnwo baha kɛ ɔda ali wienyi kɛ yɛde ngoane nu. Na amgba noko yɛde ngoane nu. Mekɛ mɔɔ yɛlɛdi fɛlɛko la yɛbahola yɛaha ye bɔbɔ kɛ, “Ngoane yɛ fɛ amgba!” Noko Baebolo ne kile kɛ, saa yɛka ye kpalɛ a, dasanli biala ɛnlɛ nɔhalɛ ngoane ɛnɛ.\nGyihova kpondɛ kɛ ɛnyia “nɔhalɛ ngoane ne.” Asoo ɛbanyia ye\n21 Nyamenle Edwɛkɛ ne tu yɛ folɛ kɛ, ‘yɛzɔ nɔhalɛ ngoane ne anu kpundii.’ (1 Temɔte 6:19) Zɔhane edwɛkɛ ne kile kɛ “nɔhalɛ ngoane ne” le debie mɔɔ yɛ nye la kɛ yɛ sa baha ye kenlebie a. Ɛhɛe, saa yɛdi munli a, yɛbadɛnla aze kpalɛ kɛmɔ ɛnee Nyamenle kpondɛ kɛ yɛtɛnla aze wɔ mɔlebɛbo ne la. Mekɛ mɔɔ yɛde ngoane nu wɔ paladaese azɛlɛ zo na yɛlɛ kpɔkɛdelɛ kpalɛ, anzondwolɛ nee anyelielɛ la, akee yɛ sa baha “nɔhalɛ ngoane ne” mɔɔ yemɔ a le ngoane mɔɔ ɛnlɛ awieleɛ la. (1 Temɔte 6:12) Asoo ɛhye ɛnle anyelazo kɛnlɛma?\n22. Kɛzi ɛbahola ‘wɔazɔ nɔhalɛ ngoane ne anu kpundii’ ɛ?\n22 Kɛzi yɛbahola ‘yɛazɔ nɔhalɛ ngoane ne anu kpundii’ ɛ? Wɔ edwɛkɛ ko ne ala anu, Pɔɔlo dule Keleseɛnema folɛ kɛ “ɔwɔ kɛ bɛyɛ nyele” na “bɛyɛ nyɛleɛ kpalɛ.” (1 Temɔte 6:18) Ɛhye ati ɔda ali wienyi kɛ dɔɔnwo gyi kɛzi yɛbava nɔhalɛ ne mɔɔ yɛzukoa yɛvi Baebolo ne anu yɛali gyima la azo. Noko asoo ɛnee Pɔɔlo ɛlɛkile kɛ yɛbalua nyɛleɛ kpalɛ ɛyɛlɛ zo a yɛanyia “nɔhalɛ ngoane ne” a? Kyɛkyɛ, ɔluakɛ zɛhae anyelazo kɛnlɛma ne gyi “ɛlolɛ” mɔɔ yɛbanyia yɛavi Nyamenle ɛkɛ ne la azo. (Wulomuma 5:15) Noko akee, Gyihova anye die kɛ ɔbayila menli mɔɔ sonle ye nɔhalɛ nu la. Ɔkpondɛ kɛ ɛnyia “nɔhalɛ ngoane ne.” Dahuu ngoane zɛhae mɔɔ yɛ anyelielɛ na anzondwolɛ wɔ nu la wɔ ɛkɛ ne maa menli mɔɔ kɔ zo sie bɛ nwo wɔ Nyamenle ɛlɔlɛ nu la.\n23. Duzu ati a ɔhyia kɛ ɛsie ɛ nwo wɔ Nyamenle ɛlɔlɛ nu a?\n23 Ɔwɔ kɛ yɛ nuhua ko biala biza ɔ nwo kɛ, ‘Asoo mɛlɛsonle Nyamenle wɔ adenle mɔɔ yehile ye wɔ Baebolo ne anu la azo ɔ?’ Saa yɛkola yɛbua ye alehyenlɛ ko biala kɛ ɛhɛe a, ɛnee yɛlua adenle kpalɛ ne azo. Yɛbahola yɛanyia anwodozo kɛ Gyihova le yɛ ɛvealeka. Ɔbabɔ menli mɔɔ di nɔhalɛ maa ye la anwo bane wɔ ewiade ɛtane ɛhye ngyegyelɛ mekɛ mɔɔ li awieleɛ la anu. Eza Gyihova balie yɛ ngoane ahɔ ewiade fofolɛ kɛnlɛma ne mɔɔ ɛbikye la anu. Nea kɛzi yɛ nye die kɛ zɔhane mekɛ ne kɛra a! Na nea kɛzi yɛ nye balie kɛ yɛzile kpɔkɛ kpalɛ wɔ awieleɛ mekɛ ɛhye anu a! Saa ɛsi kpɔkɛ zɛhae ɛnɛ a, ɛbanyia “nɔhalɛ ngoane ne” kɛmɔ ɛnee Gyihova Nyamenle kpondɛ kɛ asetɛnla yɛ dahuu la!\nYɛkile kɛ yɛkulo Nyamenle ɔlua ye mɛla mɔɔ yɛbali zo na yɛava ye ngyinlazo ne mɔ yɛali gyima la azo.—1 Dwɔn 5:3.\nNyamenle Edwɛkɛ ne mɔɔ yɛsukoa, yɛavi ahonle nu yɛazɛlɛ Gyihova, yɛahilehile awie mɔ ɔ nwo edwɛkɛ, na yɛazonle ye wɔ Keleseɛnema ayia bo la, boa yɛ maa yɛsie yɛ nwo wɔ Nyamenle ɛlɔlɛ nu.—Mateyu 24:14; 28:19, 20; Dwɔn 17:3; 1 Tɛsalonaekama 5:17; Hibuluma 10:24, 25.\nMenli mɔɔ sie bɛ nwo wɔ Nyamenle ɛlɔlɛ nu la lɛ anyelazo kɛ bɛbanyia “nɔhalɛ ngoane ne.”—1 Temɔte 6:12, 19; Dwuudu 21.


Gedɛyɔn Sogyama 300 Ne Lile Medea Sogyama Anwo Zo Konim | Ngakula Baebolo Ɛzukoalɛdeɛ\nNzinlii, Yizilayɛma dele atua tiale Gyihova na bɛzonlenle awozonle. Yemɔti Medeanema wuale bɛ nyɛmoa na bɛzɛkyele bɛ ɛya nu ninyɛne ɛvolɛ nsuu. Amaa Medeanema asa anga Yizilayɛma la, bɛnriandile bɛhɔveale awolɛ mbɔne nu. Bɛzɛlɛle Gyihova kɛ ɔlie bɛ. Yemɔti Gyihova zoanle ye anwumabɔvolɛ wɔ kpavolɛ bie mɔɔ bɛfɛlɛ ye Gedɛyɔn la ɛkɛ. Anwumabɔvolɛ ne hanle kɛ: ‘Gyihova ɛkpa wɔ kɛ sogya kpanyinli.’ Gedɛyɔn bizale ye kɛ: ‘Menzɔho ɛhwee, kɛ ɔkɛyɛ na mealie Yizilayɛma ɛ?’\nKɛ ɔkɛyɛ na Gedɛyɔn anwu ye kɛ Gyihova ɛkpa ye ɛ? Ɔvale boane nwoma sinli ɔdole azɛlɛ ne anwo, na akee ɔzele Gyihova kɛ: ‘Saa ɔkadwu nwonlomɔ na ɛbɔlɛ ne ɛloa boane nwoma ɛhye na azɛlɛ ne anwo tɛde resee a, mebanwu kɛ wɔmɔ Gyihova a wɔkpa me a.’ Aleɛ hyenle la ɛnee boane nwoma ne ɛloa noko azɛlɛ ne anwo tɛde resee! Noko Gedɛyɔn hanle kɛ Gyihova ɛmaa ɔnwu kɛ ɔkadwu nwonlomɔ la ɛnee azɛlɛ ne anwo ɛloa na boane nwoma ne ɛyɛ resee. Mɔɔ Gedɛyɔn nwunle ye zɔ la, ɔliele ɔlile bɔkɔɔ kɛ Gyihova a ɛkpa ye a. Ɔboɔboale ye sogyama ne anloa kɛ ɔ nee Medeanema kaho.\nGyihova zele Gedɛyɔn kɛ: ‘Mebamaa Yizilayɛma ali konim. Noko wɔ sogyama ne zonle somaa. Bɛ adwenle bayɛ bɛ kɛ bɛ anwosesebɛ ti a bɛlile konim a. Ka kile bɛ nuhua mɔɔ sulo la kɛ ɔzia ɔhɔ sua nu.’ Yemɔti sogyama 22,000 ziale na ɔhale 10,000. Gyihova eza hanle kɛ: ‘Sogyama ne anwo tɛso. Fa bɛ kɔ azule ne anloa na ka kile bɛ kɛ bɛnlo nzule. Anrɛɛ nea menli mɔɔ bɛlɛno nzule ne a bɛmaa bɛ ti zo bɛnea saa bɛ agbɔvolɛ ɛlɛba la.’ Mɔɔ ɔyɛle ɛhye la, ɔnyianle bɛ nuhua 300 pɛ. Gyihova bɔle ɛwɔkɛ kɛ ɔbava menli ekyi ɛhye yeazɛkye Medean sogyama 135,000 ne.\nZɔhane nɔe ne, Gyihova hanle hilele Gedɛyɔn kɛ: ‘Mekɛ ɛdwu kɛ ɛteta Medeanema!’ Gedɛyɔn vale aweɛne, mbuakɛ mgbole nee tɛkɛ wulale ye menli ne asa nu na ɔzele bɛ kɛ: ‘Bɛnlea na bɛyɛ mɔɔ mekɛyɛ la bie.’ Akee Gedɛyɔn bɔle ye aweɛne ne anu, ɔbɔle ye buakɛ ne, ɔwosole ye tɛkɛ ne na ɔdeanle nu kɛ: ‘Gyihova nee Gedɛyɔn konle dadeɛ ne ɛne!’ Ye menli 300 ne amuala yɛle mɔɔ ɔyɛle la bie. Medeanema anye zo danle bɛ na bɛguale ye nwo. Kɛmɔ ɛnee bɛ nye zo ɛda bɛ la ati, bɛpɛle bɛ nwo bɛhuhunle bɛ nwo. Gyihova maanle Yizilayɛma lile bɛ kpɔvolɛma anwo zo konim bieko.\n“Amaa yeala ali kɛ tumi bedevinli ne le Nyamenle ɛdeɛ na ɔnvi yɛ ɛkɛ.”—2 Kɔlentema 4:7\nKpuya: Kɛzi Gyihova maanle Gedɛyɔn nwunle kɛ yekpa ye ɛ? Duzu ati a menli 300 pɛ a Gedɛyɔn vale bɛ hɔle konle ne ɛ?\nMaanlebuvolɛma 6:1-16; 6:36–7:25; 8:28\nFa nwa awie Fa nwa awie Gedɛyɔn Lile Medeanema Anwo Zo Konim\nlfb ɛzukoalɛdeɛ 34 m. 84-85


Dwɔn 8 | Yintanɛte Zo Baebolo | Ewiade Fofolɛ Ngilebɛbo\nGyisɛse wɔ Kpɔda Bo Ɛdɛnlanlɛ Ɛvoyia bo (1-13)\nGyisɛse kilehile wɔ ɛvoyia bo (14-24)\nKelaese anwo adwenle ngakyile (25-52)\nSelɛ ne di Gyisɛse anwo daselɛ (12-30)\nGyisɛse, “ewiade wienyi ne” (12)\nEbileham amra (31-41)\n“Nɔhalɛ ne bamaa bɛanyia fanwodi” (32)\nAbɔnsam amra (42-47)\nGyisɛse nee Ebileham (48-59)\n8 12 Akee Gyisɛse zele bɛ bieko kɛ: “Mame a mele ewiade wienyi ne a. Awie biala mɔɔ kɛdoa me la ɛnrɛlua awozinli nu ɛlɛ, emomu ɔbanyia wienyi ne mɔɔ maa ngoane la.” 13 Yemɔti Falasiima ne zele ye kɛ: “Ɛdi ɛ nwo daselɛ; wɔ daselɛlilɛ ne ɛnle nɔhalɛ.” 14 Gyisɛse buale bɛ kɛ: “Saa medi me nwo daselɛ bɔbɔ a, me daselɛlilɛ ne le nɔhalɛ ɔluakɛ meze ɛleka mɔɔ mevi membale a, yɛɛ meze ɛleka mɔɔ melɛkɔ la. Noko bɛmɛ, bɛnze ɛleka mɔɔ mevi membale nee ɛleka mɔɔ melɛkɔ la. 15 Bɛnea sonla nyunlu na bɛabua ndɛne; mame membua awie biala ndɛne. 16 Na saa mebua ndɛne bɔbɔ a, me ndɛnebualɛ le nɔhalɛ, ɔluakɛ tɛ me ngome a melua a, Selɛ ne mɔɔ zoanle me la boka me nwo. 17 Eza bɛhɛlɛ ye wɔ bɛ Mɛla ne anu kɛ: ‘Menli nwiɔ daselɛlilɛ le nɔhalɛ.’ 18 Medi me nwo daselɛ, yɛɛ Selɛ ne mɔɔ zoanle me la noko di me nwo daselɛ.” 19 Akee bɛzele ye kɛ: “Ɛ Ze ne wɔ ni?” Gyisɛse buale bɛ kɛ: “Bɛnze me, yɛɛ bɛnze me Ze. Saa bɛze me a, anrɛɛ bɛbanwu me Ze ne noko.” 20 Ɔhanle ɛhye mɔ wɔ ɛleka mɔɔ ezukoa nlɛka ne mɔ gyigyi wɔ mekɛ mɔɔ ɔlɛkilehile wɔ ɛzonlenlɛ sua ne anu la. Noko awie biala angola angye ye ɔluakɛ ɛnee ye mekɛ ɛtɛdwule. 21 Yemɔti ɔhanle ye bieko ɔhilele bɛ kɛ: “Melɛkɔ, na bɛbakpondɛ me, noko bɛbawu wɔ bɛ ɛtane nu. Ɛleka mɔɔ melɛkɔ la, bɛnrɛhola bɛnrɛra ɛkɛ.” 22 Akee Dwuuma ne bɔle ɔ bo hanle kɛ: “Ɛnee ɔkahu ɔ nwo ɔ? Ɔluakɛ ɔse, ‘Ɛleka mɔɔ melɛkɔ la, bɛnrɛhola bɛnrɛra ɛkɛ.’” 23 Ɔdoale zo ɔzele bɛ kɛ: “Bɛmɛ bɛvi azɛlɛ ye azo; mame mevi anwuma. Bɛvi ewiade ɛhye anu; na mame menvi ewiade ɛhye anu. 24 Ɛhye ati a menzele bɛ kɛ: Bɛbawu wɔ bɛ ɛtane ne mɔ anu la. Ɔluakɛ saa bɛnlie bɛnli kɛ mame a mele ahenle mɔɔ bara la a, bɛbawu wɔ bɛ ɛtane ne mɔ anu.” 25 Yemɔti bɛbɔle ɔ bo bɛbizale ye kɛ: “Ɛdawɔ a le nwane?” Gyisɛse buale bɛ kɛ: “Duzu ati a me nee bɛ ɛlɛtendɛ bɔbɔ a? 26 Melɛ ninyɛne dɔɔnwo mɔɔ ɔwɔ kɛ meka nwolɛ edwɛkɛ na mebua nwolɛ ndɛne a. Nɔhalɛ nu, Mɔɔ zoanle me la le nɔhalɛ, na mɔɔ mendele menvile ye ɛkɛ ne la a melɛka meahile ewiade ne a.” 27 Bɛande ɔ bo kɛ Selɛ ne anwo edwɛkɛ a ɛnee ɔlɛka yeahile bɛ a. 28 Akee Gyisɛse hanle kɛ: “Saa bɛkenda sonla Ra ne wɔ baka zo a, yɛɛ bɛbanwu kɛ medame a mele ahenle ne mɔɔ bara la a, na membɔ me ti anu menyɛ debie; emomu meka mɔɔ Selɛ ne hilehilele me la ala. 29 Na Mɔɔ zoanle me la nee me lua; yeamkpo me, ɔluakɛ meyɛ mɔɔ sɔ ɔ nye la dahuu.” 30 Mɔɔ ɔlɛka edwɛkɛ ɛhye la, menli dɔɔnwo liele ye lile. 31 Akee Gyisɛse doale zo zele Dwuuma mɔɔ liele ye lile la kɛ: “Saa bɛdi me edwɛkɛ zo dahuu a, ɛnee bɛle me ɛdoavolɛma amgba, 32 na bɛbanwu nɔhalɛ ne, na nɔhalɛ ne bamaa bɛanyia fanwodi.” 33 Bɛbuale ye kɛ: “Yɛle Ebileham amra na yɛtɛyɛle awie biala ngɛkɛlɛ ɛlɛ. Na kɛ ɔyɛ mɔɔ ɛse, ‘Bɛbanyia fanwodi ɛ’?” 34 Gyisɛse buale bɛ kɛ: “Meka nɔhalɛ ne meahile bɛ, awie biala mɔɔ yɛ ɛtane la le ɛtane akɛlɛ. 35 Bieko, akɛlɛ ɛndɛnla sua nu dahuu; ralɛ a tɛnla sua nu dahuu a. 36 Yemɔti saa Ralɛ ne maa bɛ fanwodi a, bɛbanyia fanwodi amgba. 37 Meze kɛ bɛle Ebileham abozoamra. Noko bɛlɛkpondɛ me bɛahu me, ɔluakɛ bɛnlie me ngilehilelɛ ne bɛndo nu. 38 Meka ninyɛne mɔɔ menwunle ye wɔ mekɛ mɔɔ mewɔ me Ze anwo lɔ la, yɛɛ bɛdabɛ noko bɛyɛ ninyɛne mɔɔ bɛde bɛvi bɛ ze ne ɛkɛ ne la.” 39 Bɛbuale ye kɛ: “Yɛ ze a le Ebileham.” Gyisɛse zele bɛ kɛ: “Saa bɛle Ebileham amra a, anrɛɛ bɛbayɛ gyima mɔɔ Ebileham yɛle la bie. 40 Noko kɛkala bɛlɛkpondɛ me bɛahu me, medame mɔɔ meha nɔhalɛ ne mɔɔ mendele ye wɔ Nyamenle ɛkɛ ne mehile bɛ la. Ebileham anyɛ ɛhye. 41 Bɛ ze ne gyima a bɛlɛyɛ a.” Bɛzele ye kɛ: “Bɛanwo yɛ adwɔmanebɔlɛ* nu; yɛ Ze kokye, yemɔ a le Nyamenle.” 42 Gyisɛse zele bɛ kɛ: “Saa bɛ Ze a le Nyamenle a, anrɛɛ bɛbahulo me edwɛkɛ, ɔluakɛ mevi Nyamenle anwo lɔ a membale na mewɔ ɛke a. Meamba me ti anwo adenle, emomu Ɔdaye a ɔzoanle me a. 43 Duzu ati a bɛnde mɔɔ melɛka la abo ɛ? Ɔluakɛ bɛngola bɛndie me edwɛkɛ. 44 Bɛvi bɛ ze Abɔnsam ɛkɛ, na bɛkulo kɛ bɛyɛ mɔɔ bɛ ze ne kulo la. Mɔɔ ɔbɔ ɔ bo amuala la* ɛnee ɔle kodiawu, na yeandɛnla nɔhalɛ ne anu ɔluakɛ nɔhalɛ ɛnle ye nu. Saa ɔbɔ adalɛ a, ɛnee ɔle ye subane ɔluakɛ ɔle adalɛ nee adalɛ kɔsɔɔti bɛ ze. 45 Noko, kɛmɔ mame meka nɔhalɛ ne mekile bɛ la ati, bɛnlie me bɛnli. 46 Nwane a kɛhola kɛha ye nɔhalɛ nu kɛ mele ɛtanevolɛ a? Saa meka nɔhalɛ a, duzu ati a bɛnlie me bɛnli ɛ? 47 Mɔɔ vi Nyamenle ɛkɛ la tie Nyamenle edwɛkɛ ne. Ɛhye ati a bɛndie la ɔluakɛ bɛnvi Nyamenle ɛkɛ.” 48 Dwuuma ne buale ye kɛ: “Saa yɛka kɛ, ‘Ɛle Samɛleanli na sunsum ɛtane wɔ ɛ nwo a,’ ɔnle nɔhalɛ ɔ?” 49 Gyisɛse buale bɛ kɛ: “Sunsum ɛtane ɛnle me nwo, emomu medi me Ze eni, na bɛmɛ bɛnli me eni. 50 Noko memkpondɛ anyunlunyia memmaa me nwo; Awie wɔ ɛkɛ ne mɔɔ ɔlɛkpondɛ yeamaa me na yeabua ndɛne a. 51 Meka nɔhalɛ ne meahile bɛ, saa awie di me edwɛkɛ zo a, ɔnrɛwu ɛlɛ.” 52 Dwuuma ne zele ye kɛ: “Akee yɛnwu kɛ sunsum ɛtane wɔ ɛ nwo. Ebileham wule, yɛɛ ngapezoma ne wule, noko wɔmɔ ɛse, ‘Saa awie di me edwɛkɛ zo a, ɔnrɛwu ɛlɛ.’ 53 Asoo ɛle sonlakpole ɛtɛla yɛ ze Ebileham mɔɔ wule la? Ngapezoma ne noko wule. Ɛdwenle kɛ ɛle nwane?” 54 Gyisɛse buale kɛ: “Saa mewula me nwo anyunlunyia a, me anyunlunyia ne le mgbane. Me Ze mɔɔ bɛse ɔle bɛ Nyamenle la a wula me anyunlunyia a. 55 Noko bɛnze ye, na mame meze ye. Na saa meka kɛ menze ye a, mebayɛ adalɛ kɛ bɛdabɛ la. Noko meze ye yɛɛ medi ye edwɛkɛ zo. 56 Bɛ ze Ebileham lile fɛlɛko kpole kɛ ɔkɛnwu me mekɛ ne, yɛɛ ɔnwunle ye na ɔlile fɛlɛko.” 57 Akee Dwuuma ne zele ye kɛ: “Ɛtɛdile ɛvolɛ 50 bɔbɔ, noko ɛse ɛnwunle Ebileham?” 58 Gyisɛse zele bɛ kɛ: “Meka nɔhalɛ ne meahile bɛ, mɔɔ bɛkawo Ebileham la, ɛnee mewɔ ɛkɛ.” 59 Yemɔti bɛsesale awolɛ kɛ bɛto bɛazi ye, noko Gyisɛse veale ɔ nwo na ɔvile ɛzonlenlɛ sua ne anu ɔhɔle.\n^ Anzɛɛ “adwɔmane ɛbɛla.” Giliki, por·neiʹa. Nea Edwɛkɛbohilelɛ.\n^ Anzɛɛ “ɔvi mɔlebɛbo ne.”


Ɛwɔkɛ Mɔɔ Nyamenle Ɛbɔ Alesama La\nKENGA YE WƆ Abbey Abkhaz Abui Acholi Afrikaans Aja Akha Albanian Altai Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mumule Aneɛ Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chile Mumule Aneɛ Chin (Hakha) Chin (Tiddim) Chin (Zotung) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English Esan Estonian Ewe Fante Faroese Fijian Finnish Finnish Mumule Aneɛ Fon French Futuna (East) Ga Galician German Giliki Gitonga Gokana Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Ivorian Mumule Aneɛ Japanese Javanese Jula Kabardin-Cherkess Kabiye Kabuverdianu Kachin Kalenjin Kamba Kannada Kanyok Karen (S'gaw) Kazakh Kazakh (Arabic) Khakass Khana Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Mumule Aneɛ Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Luganda Lugbara Lunda Luo Luvale Macua Makhuwa-Meetto Makhuwa-Shirima Makonde Malagasy Malawi Mumule Aneɛ Malay Malayalam Malaysia Mumule Aneɛ Maltese Mam Mambwe-Lungu Mansaka Mapudungun Marathi Mari Mashi Mauritian Creole Maya Mazahua Mbunda Mende Meru Mexico Mumule Aneɛ Mixe (North Central) Mixtec (Guerrero) Mizo Mongolian Moore Myanmar Myanmar Mumule Aneɛ Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepal Mumule Aneɛ Nepali Ngabere Ngangela Ngbandi (Northern) Nias Nigerian Pidgin Niuean Norwegian Nsenga (Mozambique) Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (Cameroon) Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Mumule Aneɛ Romanian Romany (Bulgaria) Romany (Eastern Slovakia) Romany (Lovari, Hungary) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Solomon Islands Pidgin Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Thai Mumule Aneɛ Tigrinya Tiv Tlapanec Toba Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietname Mumule Aneɛ Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu\nBodane Boni A Nyamenle Lɛ Maa Alesama A?\n1. Bodane boni a Nyamenle lɛ maa alesama a?\nNYAMENLE lɛ bodane kpalɛ maa alesama. Ɔbɔle nrenyia nee raalɛ mɔɔ limoa, Adam nee Yive ɔguale tola kɛnlɛma bie anu. Ɛnee ye bodane a le kɛ bɛbawo mralɛ, bɛamaa azɛlɛ ye amuala ayɛ paladaese na bɛanlea nane ne mɔ anwo zo.—Gyɛnɛsese 1:28; 2:8, 9, 15 nea Awieleɛdwɛkɛ 6.\n2. (a) Kɛzi yɛkola yɛnwu kɛ Nyamenle bayɛ mɔɔ yebɔ nwolɛ kpɔkɛ la ɛ? (b) Nwane mɔ a Baebolo ne ka kɛ bɛbadɛnla aze dahuu a?\n2 Asoo wɔdwenle nwo ɛlɛ kɛ yɛbadɛnla paladaese dahuu ɔ? Gyihova se “Mebɔ nwolɛ kpɔkɛ, yɛɛ mebayɛ noko.” (Ayezaya 46:9-11; 55:11) Ɛhɛe, ɔbayɛ mɔɔ yebɔ nwolɛ kpɔkɛ la, na debie biala ɛnrɛzi ye adenle. Gyihova se bodane bie ati a ɔbɔle azɛlɛ ye a. “Yeambɔ ye mgbane.” (Ayezaya 45:18) Ɔkpondɛ kɛ menli tɛnla azɛlɛ ye azo ɛleka biala. Menli boni a Nyamenle kpondɛ kɛ bɛtɛnla azɛlɛ ye azo a, na mekɛ tendenle nyɛ a ɔkulo kɛ bɛtɛnla zolɛ a? Baebolo ne ka kɛ: “Tenlenema [anzɛɛ, menli mɔɔ yɛ tieyɛ la] banyia azɛlɛ ne, na bɛadɛnla zolɛ dahuu.”—Edwɛne 37:29; Yekile 21:3, 4.\n3. Kɛmɔ menli nwo to bɛ na bɛwu la ati, duzu edwɛkɛ a ɛbahola wɔabiza a?\n3 Noko ɛnɛ, menli nwo to bɛ na bɛwu. Bɛko na bɛkuhu bɛ nwo wɔ ɛleka ngakyile. Nɔhalɛ nu, tɛ mɔɔ Nyamenle kpondɛ la ɛne. Ɔti duzu a zile a, na kɛmɔti ɛ? Baebolo ne ala a kola kilehile nu a.\nNYAMENLE KPƆVOLƐ BIE\n4, 5. (a) Nwane a luale ɛwɔlɛ nwo zo dendɛle hilele Yive wɔ Yidɛn tola ne anu a? (b) Kɛzi awie mɔɔ di nɔhalɛ la kola yɛ awule ɛ?\n4 Baebolo ne maa yɛnwu kɛ Nyamenle lɛ kpɔvolɛ bie mɔɔ “bɛfɛlɛ ye Abɔnsam anzɛɛ Seetan” la. Seetan luale ɛwɔlɛ nwo zo dendɛle hilele Yive wɔ Yidɛn tola ne anu. (Yekile 12:9; Gyɛnɛsese 3:1) Ɔmaanle ɔyɛle kɛ asɛɛ ɛwɔlɛ ne a ɛlɛtendɛ a.—Nea Awieleɛdwɛkɛ 7.\n5 Ɔti asoo Nyamenle a bɔle Seetan Abɔnsam a? Kyɛkyɛ! Anwumabɔvolɛ bie mɔɔ ɛnee wɔ anwuma wɔ mekɛ mɔɔ Nyamenle ɛlɛsiezie azɛlɛ ne amaa Adam nee Yive la a hakyile na ɔyɛle ɔ nwo Abɔnsam a. (Dwobu 38:4, 7) Kɛzi ɔholale ɔrale ye zɔ ɛ? Kɛzi awie mɔɔ di nɔhalɛ la kola kakyi na ɔyɛ awule ɛ? Bɛanwo ye awule. Noko ɔkola ɔkpondɛ anzɛɛ ɔkulo debie mɔɔ ɛnle ye ɛdeɛ la. Saa ɔkɔ zo ɔdwenledwenle nwo a, ye atiakunluwɔzo ɛtane ne bayɛ kpole. Akee saa ɔnyia adenle a, ɔwua deɛ ne. Yeyɛ awule ala ɛne.—Kenga Gyemise 1:13-15; nea Awieleɛdwɛkɛ 8.\n6. Kɛzi anwumabɔvolɛ bie rayɛle Nyamenle kpɔvolɛ ɛ?\n6 Ɛhye bie a dole anwumabɔvolɛ zɔhane a. Mɔɔ Gyihova bɔle Adam nee Yive la, ɔhanle ɔhilele bɛ kɛ bɛwo mralɛ na “bɛyi azɛlɛ ne.” (Gyɛnɛsese 1:27, 28) Bie a anwumabɔvolɛ zɔhane nyianle adwenle kɛ, ‘Ɔwɔ kɛ menli ɛhye mɔ amuala sonle me, na tɛ Gyihova ɔ!’ Mekɛ mɔɔ ɔhɔle zo ɔdwenledwenlenle ɛhye anwo la, ɔ nye bolole debie mɔɔ le Gyihova ɛdeɛ la kpole. Ɛnee anwumabɔvolɛ zɔhane kulo kɛ menli sonle ye. Yemɔti ɔbɔle adalɛ ɔhilele Yive na ɔbɛlɛbɛlale ye. (Kenga Gyɛnɛsese 3:1-5.) Zɔhane mɔɔ ɔyɛle la maanle ɔrayɛle Seetan Abɔnsam, na ɔyɛle Nyamenle kpɔvolɛ.\n7. (a) Duzu ati a Adam nee Yive wule a? (b) Duzu ati a yɛyɛ mgbanyinli na yɛwu a?\n7 Adam nee Yive andie Nyamenle na bɛlile bakama ne. (Gyɛnɛsese 2:17; 3:6) Bɛyɛle ɛtane bɛtiale Gyihova na nzinlii bɛwule, kɛ mɔɔ Gyihova hanle la. (Gyɛnɛsese 3:17-19) Adam nee Yive amra ne mɔ noko yɛle ɛtanevolɛma, yemɔti bɛwule. (Kenga Wulomuma 5:12.) Amaa yɛade deɛmɔti Adam nee Yive amra ne mɔ noko yɛle ɛtanevolɛma abo la, suzu neazo ɛhye anwo. Fa ye kɛ ɛlɛto paano wɔ kyɛnze mɔɔ ɛbondo la anu. Saa ɛto paano ne ɛwie a, nwolɛ babondo kɛ kyɛnze ne ala la. Mɔɔ Adam andie Nyamenle la, ɔrayɛle ɛtanevolɛ. Kɛmɔ yɛle Adam amra la ati, yɛ muala yɛle ɛtanevolɛma anzɛɛ “yɛbondo” kɛ ɔdaye la. Na kɛmɔ yɛ muala yɛle ɛtanevolɛma la ati, yɛyɛ mgbanyinli na yɛwu.—Wulomuma 3:23; nea Awieleɛdwɛkɛ 9.\n8, 9. (a) Duzu a ɛnee Seetan kpondɛ kɛ Adam nee Yive die di a? (b) Kɛmɔti a Gyihova angu atuadelɛma ne ɛkɛ ne ala ɛ?\n8 Mɔɔ Seetan maanle Adam nee Yive yɛle Nyamenle anwo anzosesebɛ la, ɛnee ɔlɛmaa bɛabɔ ɔ bo bɛade Gyihova anwo atua. Ɛnee ɔkpondɛ kɛ Adam nee Yive die di kɛ Gyihova le adalɛ, ɔle tumivolɛ ɛtane mɔɔ ɔmkpondɛ bɛ boɛ a. Ɛnee Seetan ɛlɛka kɛ ɔngyia kɛ Nyamenle baha mɔɔ ɔwɔ kɛ alesama yɛ la kile bɛ, na ɔwɔ kɛ Adam nee Yive si bɛ ti anwo kpɔkɛ wɔ mɔɔ le kpalɛ nee ɛtane la anwo. Ɔti ɛnee duzu a Gyihova bayɛ a? Anrɛɛ ɔbahola yeahu atuadelɛma ne na yeapɛ atuadelɛ ne azo. Noko asoo anrɛɛ yemɔ bamaa yɛanwu kɛ Seetan le adalɛ ɔ? Kyɛkyɛ.\n9 Ɛhye ati, Gyihova angu atuadelɛma ne ɛkɛ ne ala. Emomu, ɔmaanle alesama mekɛ kɛ bɛnlea bɛ nwo zo. Ɛhye bamaa yeala ali wienyi kɛ Seetan le adalɛ na Gyihova a ze mɔɔ le kpalɛ maa alesama a. Yɛbazukoa ɛhye anwo edwɛkɛ dɔɔnwo wɔ Tile 11 ne anu. Noko kɛzi ɛnwu Adam nee Yive kpɔkɛzilɛ ne ɛ? Asoo ɛnee ɔle kpalɛ kɛ bɛbalie Seetan bɛali na bɛayɛ Nyamenle anwo anzosesebɛ ɔ? Gyihova a vale debie biala mɔɔ Adam nee Yive lɛ la maanle bɛ a. Ɔmaanle bɛ ngoane mɔɔ di munli, awuke kɛnlɛma, nee gyima mɔɔ yɛ ahunlundwolɛ la. Noko ɛnee Seetan ɛtɛyɛle debie kpalɛ biala ɛtɛmaanle bɛ. Saa ɛwɔ ɛkɛ ne bie a, anrɛɛ duzu a ɛbayɛ a?\n10. Kpɔkɛ mɔɔ hyia la boni a ɔwɔ kɛ yɛ nuhua ko biala si a?\n10 Ɔwɔ kɛ yɛ nuhua ko biala si kpɔkɛ ɛnɛ, na yɛ ngoane gyi kpɔkɛzilɛ zɔhane azo. Yɛbahola yɛazi kpɔkɛ kɛ yɛbadie Gyihova kɛ yɛ Belemgbunli na yɛahile kɛ Seetan le adalɛ. Anzɛɛ yɛbahola yɛakpa Seetan kɛ yɛ belemgbunli. (Edwɛne 73:28; kenga Mrɛlɛbulɛ 27:11.) Ewiade ye anu menli ekyi bie ala a tie Nyamenle a. Nɔhalɛ nu, tɛ Nyamenle a nea ewiade ne azo a. Noko saa tɛ ɔdaye a, ɛnee nwane ɔ?\nNWANE A NEA EWIADE NE AZO A?\nSaa ewiade arelemgbunlililɛ kɔsɔɔti ɛnle Seetan ɛdeɛ a, asoo anrɛɛ ɔbava yeabɔ Gyisɛse ɛwɔkɛ?\n11, 12. (a) Duzu a ninyɛne mɔɔ Seetan hanle kɛ ɔbava yeamaa Gyisɛse la maa yɛnwu ye a? (b) Ngɛlɛlera boni mɔ a maa ɔda ali kɛ Seetan a nea ewiade ne azo a?\n11 Ɛnee Gyisɛse ze ahenle mɔɔ amgba nea ewiade ne azo la. Mekɛ bie, Seetan vale ‘ewiade arelemgbunlililɛ kɔsɔɔti nee nuhua anyunlunyia hilele ye.’ Akee ɔbɔle Gyisɛse ɛwɔkɛ kɛ: “Saa ɛkoto [anzɛɛ, ɛbɔ ɛ ti aze] ɛsonle me kokye ala a, mebava ninyɛne ɛhye mɔ amuala meamaa wɔ.” (Mateyu 4:8, 9; Luku 4:5, 6) Biza ɛ nwo kɛ, ‘Saa arelemgbunlililɛ ɛhye mɔ ɛnle Seetan ɛdeɛ a, anrɛɛ ɔbahola yeava yeabɔ Gyisɛse ɛwɔkɛ ɔ?’ Kyɛkyɛ. Arane ne mɔ kɔsɔɔti le Seetan ɛdeɛ.\n12 Bie a ɛbabiza kɛ: ‘Kɛ ɔyɛle mɔɔ Seetan a nea ewiade ne azo a? Asoo Tɛ Gyihova a le Nyamenle Tumivolɛ Bedevinli ne mɔɔ bɔle aleɛabo amuala la ɔ?’ (Yekile 4:11) Ɛhɛe, ɔdaye ɔ, noko Gyisɛse hanle kɛ Seetan a “nea ewiade ɛhye azo” a. (Dwɔn 12:31; 14:30; 16:11) Ɛzoanvolɛ Pɔɔlo vɛlɛle Seetan Abɔnsam “ewiade ɛhye nyamenle ne.” (2 Kɔlentema 4:3, 4) Eza ɛzoanvolɛ Dwɔn hɛlɛle kɛ “ewiade ye amuala wɔ amumuyɛnli ne tumi bo.”—1 Dwɔn 5:19.\nKƐZI BƐBAZƐKYE SEETAN EWIADE NE Ɛ?\n13. Duzu ati a yɛhyia ewiade fofolɛ a?\n13 Ewiade ɛhye anu ɛlɛyɛ ɛzulolɛ kpalɛ. Yɛte kɛ konle, nzisi, adalɛbɔlɛ nee basabasayɛlɛ ɛlɛkɔ zo wɔ ɛleka biala. Ɔnva nwo mɔdenle biala mɔɔ alesama babɔ la, bɛnrɛhola bɛnrɛye ngyegyelɛ ɛhye mɔ bɛnrɛvi ɛkɛ. Noko ɔnrɛhyɛ Nyamenle bazɛkye ɛtane ewiade ɛhye wɔ ye Amagɛdɔn konle ne anu na yeava tenlene ewiade fofolɛ yeazie ɔ gyakɛ anu.—Yekile 16:14-16; nea Awieleɛdwɛkɛ 10.\n14. Nwane a Nyamenle ɛkpa ye kɛ Ye Belemgbunlililɛ ne azo Belemgbunli a? Gyisɛse anwo edwɛkɛ boni a Baebolo ne hanle dole ɛkɛ a?\n14 Gyihova ɛkpa Gyisɛse Kelaese kɛ Ye anwuma arane ne anzɛɛ Belemgbunlililɛ ne azo Belemgbunli. Ɛvolɛ apenle dɔɔnwo mɔɔ ɛpɛ nu la anu, Baebolo ne hanle dole ɛkɛ ne kɛ Gyisɛse bali tumi kɛ “Anzodwolɛ Belemgbunli” na ye belemgbunlililɛ ne ɛnrɛra awieleɛ ɛlɛ. (Ayezaya 9:6, 7) Gyisɛse hilehilele ye ɛdoavolɛma ne kɛ bɛzɛlɛ bɛmaa arane ɛhye ɛrɛla wɔ mekɛ mɔɔ ɔhanle kɛ: “Wɔ Belemgbunlililɛ ɛrɛla. Wɔ ɛhulolɛdeɛ ɛyɛ ɛkɛ wɔ azɛlɛ ye azo kɛ anwuma la.” (Mateyu 6:10) Yɛbazukoa kɛzi Nyamenle Belemgbunlililɛ ne baye ewiade arane ne mɔ avi ɛkɛ la wɔ Tile 8 ne anu. (Kenga Daneɛle 2:44.) Akee Nyamenle Belemgbunlililɛ ne bamaa azɛlɛ ye ayɛ paladaese kɛnlɛma.—Nea Awieleɛdwɛkɛ 11.\n15. Duzu a “azɛlɛ fofolɛ” ne kile a?\n15 Baebolo ne bɔ ɛwɔkɛ kɛ: “Yɛlɛkendɛ anwuma fofolɛ nee azɛlɛ fofolɛ, na ɛhye mɔ anu a tenleneyɛlɛ badɛnla a.” (2 Pita 3:13; Ayezaya 65:17). Ɔdwu mekɛ ne bie na Baebolo ne ka “azɛlɛ ne” anwo edwɛkɛ a, ɔkile menli mɔɔ de azɛlɛ ne azo la. (Gyɛnɛsese 11:1, ɔbdw) Ɔti tenlene “azɛlɛ fofolɛ” ne kile menli kɔsɔɔti mɔɔ tie Nyamenle na yeyila bɛ la.\n16. Ahyɛlɛdeɛ kɛnlɛma boni a Nyamenle bava amaa menli mɔɔ badɛnla ye ewiade fofolɛ ne anu la ɛ, na duzu a ɔwɔ kɛ yɛyɛ na yɛanyia ahyɛlɛdeɛ ɛhye a?\n16 Gyisɛse bɔle ɛwɔkɛ kɛ menli mɔɔ badɛnla Nyamenle ewiade fofolɛ ne anu la banyia “dahuu ngoane.” (Maake 10:30) Duzu a ɔwɔ kɛ yɛyɛ na yɛanyia ahyɛlɛdeɛ ɛhye a? Yɛsɛlɛ wɔ, kenga mualɛ ne wɔ Dwɔn 3:16 nee 17:3. Akee maa yɛnlea mɔɔ Baebolo ne ka kɛ asetɛnla bayɛ wɔ Paladaese la.\n17, 18. Kɛzi yɛkola yɛnwu kɛ anzodwolɛ bara ɛleka biala yɛɛ yɛbanyia anwobanebɔlɛ ɛ?\n17 Amumuyɛyɛlɛ, konle, ɛtanelilɛ nee basabasayɛlɛ bavi ɛkɛ. Amumuyɛnli biala ɛnrɛha azɛlɛ ye azo. (Edwɛne 37:10, 11) Nyamenle ‘bamaa bɛagyakyi konle wɔ azɛlɛ ye kɔsɔɔti azo.’ (Edwɛne 46:9; Ayezaya 2:4) Menli mɔɔ kulo Nyamenle na bɛtie ye la bayi azɛlɛ ye tɛkɛɛ. Anzodwolɛ badɛnla ɛkɛ dahuu.—Edwɛne 72:7.\n18 Gyihova menli banyia banebɔlɛ. Mɔɔ Yizilayɛma diele Nyamenle wɔ tete ne la, bɛanzulo ɛhwee ɔluakɛ ɔbɔle bɛ nwo bane. (Lɛvitikɔso 25:18, 19) Wɔ Paladaese, yɛnrɛzulo awie anzɛɛ debie biala. Yɛbanyia anwobanebɔlɛ dahuu!—Kenga Ayezaya 32:18; Maeka 4:4.\n19. Duzu a maa yɛdie yɛdi kɛ aleɛ babu wɔ Nyamenle ewiade fofolɛ ne anu a?\n19 Aleɛ babu. “Aleɛ babu azɛlɛ ne azo; ɔbabu awoka ne mɔ azo.” (Edwɛne 72:16) Gyihova “yɛ Nyamenle ne bayila yɛ,” na “azɛlɛ ne bazo ye ma.”—Edwɛne 67:6.\n20. Kɛzi yɛkola yɛnwu kɛ azɛlɛ ye bayɛ paladaese ɛ?\n20 Azɛlɛ ye amuala bayɛ paladaese. Menli banyia azua nee tola ngɛnlɛma. (Kenga Ayezaya 65:21-24; Yekile 11:18.) Ewiade amuala bayɛ kɛnlɛma kɛ mɔɔ ɛnee Yidɛn tola ne de la. Gyihova bamaa yɛ sa aha debie biala mɔɔ yɛhyia la dahuu. Baebolo ne ka ɔ nwo edwɛkɛ kɛ: “Ɛbuke ɛ sa nu na ɛmaa tease abɔdeɛ biala nyia mɔɔ ɔkulo la.”—Edwɛne 145:16.\n21. Kɛzi yɛkola yɛnwu kɛ anzodwolɛ bara menli nee nane avinli ɛ?\n21 Anzodwolɛ bara menli nee nane avinli. Nane ɛnrɛboda menli bieko. Saa ngakula ngyikyi wɔ nane nane mɔɔ anwo yɛ ɛzulolɛ ɛnɛ la bɔbɔ anwo ɛkɛ a, bɛnrɛyɛ bɛ ɛhwee.—Kenga Ayezaya 11:6-9; 65:25.\n22. Duzu a Gyisɛse bayɛ amaa menli mɔɔ ɛnde kpɔkɛ la ɛ?\n22 Awie biala anwo ɛnrɛdo ye. Mɔɔ Gyisɛse wɔ azɛlɛ ye azo la, ɔyɛle menli dɔɔnwo ayile. (Mateyu 9:35; Maake 1:40-42; Dwɔn 5:5-9) Noko kɛmɔ ɔle Nyamenle Belemgbunlililɛ ne azo Belemgbunli la ati, Gyisɛse bayɛ awie biala ayile. Awie biala ɛnrɛha ye ɛlɛ kɛ: “Me nwo ɛdo me.”—Ayezaya 33:24; 35:5, 6.\n23. Duzu a Nyamenle bayɛ amaa menli mɔɔ ɛwu la ɛ?\n23 Mowuamra badɛnla ngoane nu bieko. Nyamenle ɛbɔ ɛwɔkɛ kɛ ɔbadwazo menli mgbe dɔɔnwo mɔɔ ɛwu la. “Bɛbadwazo tenlenema nee bɛdabɛ mɔɔ bɛnle tenlenema la bɛavi ewule nu.”—Kenga Dwɔn 5:28, 29; Gyima ne 24:15.\n24. Kɛzi Paladaese mɔɔ ɛbadɛnla la maa ɛte nganeɛ ɛ?\n24 Ɔwɔ kɛ yɛ muala yɛsi kpɔkɛ. Yɛ nuhua ko biala bahola akpa kɛ ɔbazukoa Gyihova anwo debie na yeazonle ye, anzɛɛ ɔbayɛ mɔɔ ɔdaye ɔkulo la. Saa yɛsi kpɔkɛ kɛ yɛbazonle Gyihova a, yɛ nye balie kenle bie. Mekɛ mɔɔ nrenyia bie mɔɔ ɛlɛwu la hanle kɛ Gyisɛse ɛhakye ye la, Gyisɛse bɔle ye ɛwɔkɛ kɛ: “Ɛbaboka me nwo wɔ Paladaese.” (Luku 23:43) Bɛmaa yɛzukoa Gyisɛse Kelaese nee kɛzi ɔbamaa Nyamenle ɛwɔkɛ ngɛnlɛma ne mɔ ara nu la anwo ninyɛne dɔɔnwo.\nNƆHALƐ 1: BODANE BIE ATI A NYAMENLE BƆLE YƐ A\n“Tenlenema banyia azɛlɛ ne, na bɛadɛnla zolɛ dahuu.”—Edwɛne 37:29\nƐnee Nyamenle kpondɛ kɛ mbusua maa azɛlɛ ye yɛ paladaese na bɛnea nane ne mɔ anwo zo.\nAyezaya 46:9-11; 55:11\nNyamenle bayɛ mɔɔ yebɔ nwolɛ kpɔkɛ la, na debie biala ɛnrɛzi ye adenle.\nNƆHALƐ 2: DEƐMƆTI ƐBƐLABƆLƐ ƐNLA AZE LA\nGyisɛse hanle kɛ Seetan a nea ewiade ɛhye azo a.\nƐnee Seetan kulo debie mɔɔ ɛnle ye ɛdeɛ la.\nGyɛnɛsese 2:17; 3:1-6\nSeetan bɛlɛbɛlale Yive, Adam nee Yive andie Nyamenle na nzinlii bɛwule.\nWulomuma 3:23; 5:12\nYɛwu ɔluakɛ yɛnyianle ɛtane yɛvile Adam ɛkɛ.\n2 Kɔlentema 4:3, 4\nSeetan bɛlɛbɛla menli.\nNƆHALƐ 3: NYAMENLE BELEMGBUNLILILƐ NE BALI NGYEGYELƐ NE ANWO GYIMA\n“Wɔ Belemgbunlililɛ ɛrɛla. Wɔ ɛhulolɛdeɛ ɛyɛ ɛkɛ wɔ azɛlɛ ye azo.”—Mateyu 6:10\nDuzu a Gyihova bayɛ a?\nNyamenle belemgbunlililɛ ne baye ewiade arane ne mɔ avi ɛkɛ.\nNyamenle bazɛkye ɛtane ewiade ɛhye wɔ Amagɛdɔn ne anu.\nAyezaya 9:6, 7\nGyihova ɛkpa Gyisɛse kɛ Ye anwuma Belemgbunlililɛ ne azo Belemgbunli. Gyisɛse bali azɛlɛ ye azo tumi.\nNƆHALƐ 4: NYAMENLE BELEMGBUNLILILƐ NE BAMAA AZƐLƐ YE AYƐ PALADAESE\n“Ɛbuke ɛ sa nu na ɛmaa tease abɔdeɛ biala nyia mɔɔ ɔkulo la.”—Edwɛne 145:16\nDuzu a Nyamenle Belemgbunlililɛ ne bayɛ amaa yɛ a?\nKonle, ɛtanelilɛ nee basabasayɛlɛ bavi ɛkɛ.\nAyezaya 32:18; 65:21-24\nWɔ ewiade fofolɛ ne anu, awie biala banyia sua nee tola kɛnlɛma na bɛadɛnla anzodwolɛ nu.\nMenli nee nane badɛnla anzodwolɛ nu.\nAyezaya 33:24; Gyima ne 24:15\nAwie biala anwo ɛnrɛdo ye, yɛɛ mowuamra badwazo ara ngoane nu.\nFa nwa awie Fa nwa awie Bodane Boni A Nyamenle Lɛ Maa Alesama A?\nbhs tile 3 m. 29-39


2 Arelemgbunli 6 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 6:1-33\nYilaehya maanle akuma tile bie tulule zolɛ (1-7)\nYilaehya nee Seleama (8-23)\nBɛbukele Yilaehya sonvolɛ ne anye (16, 17)\nSeleama adwenle ne anye zinle (18, 19)\nƐhɔne zile Samɛlea mɔɔ ɛnee bɛbɛnga bɛyia ye la (24-33)\n6 Ngapezoma ne amra ne mɔ+ zele Yilaehya kɛ: “Nea! Ɛleka mɔɔ yɛde ye wɔ ɛ nwo ɛke la le ekyi somaa maa yɛ. 2 Yɛsɛlɛ wɔ, maa yɛhɔ Dwɔdan ne anloa lɔ. Na yɛ nuhua ko biala ɛhɔva baka wɔ ɛkɛ na yɛyɛ ɛleka mɔɔ yɛbadɛnla la wɔ ɛkɛ.” Ɔhanle kɛ: “Bɛhɔ.” 3 Bɛ nuhua ko hanle kɛ: “Yɛsɛlɛ wɔ, ɛ nee wɔ sonvolɛma bahɔ ɔ?” Na ɔbuale kɛ: “Mebahɔ.” 4 Ɔti ɔ nee bɛ hɔle, na bɛrale Dwɔdan ne anloa na bɛbɔle ɔ bo kɛ bɛpɛ mbaka. 5 Mɔɔ bɛ nuhua ko ɛlɛpɛ baka bie la, akuma ne ati dɔle azule ne anu, na ɔdeanle nuhua kɛ: “O me menle, yɛhɔzɛlɛle!” 6 Nɔhalɛ Nyamenle sonla ne bizale kɛ: “Nienwu a ɔdɔle a?” Yemɔti ɔhilele ye ɛleka ne. Akee ɔpɛle baka sinli bie na ɔvuandinle ɔdole ɛkɛ na ɔmaanle akuma ne ati ne tulule zolɛ. 7 Ɔzele ye kɛ: “Maa ye zo.” Yemɔti ɔdendenle ɔ sa na ɔvale. 8 Na Selea belemgbunli ne hɔle kɛ ɔ nee Yizilayɛma kaho.+ Ɔ nee ye sonvolɛma zuzule nwolɛ na ɔhanle kɛ: “Yɛbayɛ azokoɛleɛ wɔ ɛleka zɛhae mɔ.” 9 Akee nɔhalɛ Nyamenle sonla ne+ zoanle maanle bɛhɔhanle bɛhilele Yizilayɛ belemgbunli ne kɛ: “Nea boɛ na wɔanva ɛleka ɛhye, ɔluakɛ ɛkɛ ne a Seleama vi bara a.” 10 Ɔti Yizilayɛ belemgbunli ne zoanle maanle bɛhɔhanle ɛleka mɔɔ nɔhalɛ Nyamenle ne ɛbɔ ye kɔkɔ kɛ bɛmmafa ɛkɛ ne la bɛhilele bɛ. Ɔhɔle zo ɔbɔle ye kɔkɔ, na fane dɔɔnwo ne ala,* bɛanva ɛkɛ.+ 11 Ɛhye hanle Selea belemgbunli ne ɛya,* yemɔti ɔvɛlɛvɛlɛle ye sonvolɛma ne na ɔbizale bɛ kɛ: “Bɛha bɛhile me! Nwane a wɔ yɛ avinli mɔɔ ɔwɔ Yizilayɛ belemgbunli ne afoa a?” 12 Akee ye sonvolɛma ne anu ko hanle kɛ: “Me menle belemgbunli, yɛ nuhua biala ɛnle ye afoa! Ngapezonli Yilaehya mɔɔ wɔ Yizilayɛ la a ka edwɛkɛ mɔɔ ɛka ye wɔ wɔ suakunlu la kile Yizilayɛ belemgbunli ne a.”+ 13 Ɔhanle kɛ: “Bɛhɔkpondɛ ɛleka mɔɔ ɔde la, amaa meazoa menli meamaa bɛahɔhye ye.” Nzinlii, bɛbɔle ye amaneɛ kɛ: “Ɔde Dotan.”+ 14 Ɛkɛ ne ala, ɔzoanle ɔmaanle bɛvale mgbɔnwɔ nee konle ehwili yɛɛ ɛlɔnema dɔɔnwo kpalɛ bɛhɔle ɛkɛ; bɛrale nɔɔzo na bɛbɛngale suakpole ne bɛyiale. 15 Mɔɔ nɔhalɛ Nyamenle sonla ne sonvolɛ ne dwazole nwonlomɔ mangyee ne na ɔvindele la, ɔnwunle kɛ ɛlɔnema mɔɔ dede mgbɔnwɔ zo nee konle ehwili nu la ɛbɛnga suakpole ne ɛyia. Ɛkɛ ne ala sonvolɛ ne zele ye kɛ: “O me menle! Duzu a yɛbayɛ a?” 16 Noko ɔhanle kɛ: “Mmasulo!+ Ɔluakɛ bɛdabɛ mɔɔ bɛ nee yɛ lua la anwo zonle tɛla bɛdabɛ mɔɔ bɛ nee bɛ lua la.+ 17 Akee Yilaehya bɔle ɔ bo kɛ ɔyɛ asɔne, na ɔhanle kɛ: “O Gyihova, mesɛlɛ wɔ buke ɔ nye amaa yeanwu ye.”+ Ɛkɛ ne ala Gyihova bukele sonvolɛ ne anye na ɔnwunle ye, na nea! senle mgbɔnwɔ nee konle ehwili ɛyi awoka ne mɔ azo+ na bɛbɔ Yilaehya anwo bɛyia.+ 18 Mɔɔ Seleama rale ɔ nwo zo la, Yilaehya zɛlɛle Gyihova na ɔhanle kɛ: “Mesɛlɛ wɔ, maa menli* ɛhye anye ɛzi.”+ Yemɔti ɔmaanle bɛ nye zinle kɛ mɔɔ Yilaehya bizale ala la. 19 Na Yilaehya zele bɛ kɛ: “Tɛ adenle ne ɛne, yɛɛ tɛ suakpole ne ɛne. Bɛli me nzi na menva bɛ mengɔ nrenyia ne mɔɔ bɛlɛkpondɛ ye la ɛkɛ.” Noko ɔvale bɛ ɔhɔle Samɛlea.+ 20 Mɔɔ bɛradwule Samɛlea la, Yilaehya hanle kɛ: “O Gyihova, buke bɛ nye maa bɛnwu debie.” Yemɔti Gyihova bukele bɛ nye na bɛnwunle kɛ bɛwɔ Samɛlea avinli. 21 Mɔɔ Yizilayɛ belemgbunli ne nwunle bɛ la, ɔbizale Yilaehya kɛ: “Me papa, mengu bɛ ɔ, mengu bɛ ɔ?” 22 Noko ɔzele ye kɛ: “Mmaku bɛ. Asoo ɛku bɛdabɛ mɔɔ ɛkɛva konle dadeɛ nee ɛda ɛkɛhye bɛ kɛ ngɛkɛlɛ la ɔ? Maa bɛ aleɛ nee nzule maa bɛli debie na bɛnlo nzule+ na bɛzia bɛhɔ bɛ menle ne ɛkɛ.” 23 Ɔti ɔdole ɛkponle kpole ɔmaanle bɛ na bɛlile na bɛnlonle, ɛhye anzi ɔmaanle bɛziale bɛhɔle bɛ menle ne ɛkɛ. Na Seleama ɛlɔne+ amba Yizilayɛ azɛlɛ ne azo bieko ɛlɛ. 24 Nzinlii Selea Belemgbunli Bɛne-heedade boɔboale ye ɛlɔnema* kɔsɔɔti anloa na bɛhɔbɛngale Samɛlea bɛyiale.+ 25 Ɔti ɛhɔne kpole bie zile+ Samɛlea, na bɛbɛngale ye bɛyiale too mɔɔ ɛnee bɛtɔne asoaso tile ko+ dwɛtɛ fufule hyikɛle 80, yɛɛ abubule ebinli kaabe ɛzuzudeɛ* ko mɔɔ bɛhyɛ nuhua nna la anu ko dwɛtɛ fufule hyikɛle 5 a. 26 Mɔɔ Yizilayɛ belemgbunli ne ɛlɛpɛ nu wɔ bane ne anwo la, raalɛ bie deanle nu zele ye kɛ: “O me menle belemgbunli, boa yɛ!” 27 Na ɔhanle kɛ: “Saa Gyihova amboa wɔ a, nienwu a mebahola meanyia moalɛ meamaa wɔ a? Wɔ ma ɛwosolɛ ɛkɛ ne ɔ? Anzɛɛ wɔ ɛleka mɔɔ bɛhwihwi nwanye anzɛɛ nwole la ɔ?” 28 Belemgbunli ne bizale ye kɛ: “Duzu a ɛlɛgyegye wɔ a?” Ɔbuale kɛ: “Raalɛ ɛhye zele me kɛ, ‘Fa ɛ ra ne bɛla na yɛbali ye ɛnɛ, na ɛhyema yɛali me ra ɛdeɛ ne.’+ 29 Ɔti yɛdonle me ra ne na yɛlile.+ Aleɛ hyenle la, menzele ye kɛ, ‘Fa ɛ ra ne bɛla maa yɛli.’ Noko yeva ɔ ra ne yehɔvea.” 30 Mɔɔ belemgbunli ne dele raalɛ ne edwɛkɛ ne ala la, ɔtetele ye adɛladeɛ ne mɔ anu.+ Mɔɔ ɔlɛpɛ nu wɔ bane ne anwo la, menli ne nwunle kɛ ɔwula ɛrele wɔ ye adɛladeɛ ne mɔ abo. 31 Akee ɔhanle kɛ: “Ɛnɛ, saa meammaa bɛampɛ Hyeefate ara Yilaehya ati a, ɛnee Nyamenle ɛdua me kakɛ na ɔva bie ɔgua zolɛ!”+ 32 Ɛnee Yilaehya de ye sua nu, yɛɛ mgbanyima ne mɔ dede ɔ nwo ɛkɛ. Belemgbunli ne zoanle nrenyia bie ɔmaanle ɔlimoale ɔ nyunlu, noko kolaa na soanvolɛ ne adwu ɛkɛ ne la, Yilaehya hanle hilele mgbanyima ne mɔ kɛ: “Bɛnwu kɛ kodiawu ne ara ne+ ɛzoa kɛ bɛrapɛ me ti ɔ? Bɛnlea na saa soanvolɛ ne ba a, bɛdo anlenkɛ ne anu na bɛzua ɔ nzi amaa yeangola yeanwolo nuhua. Asoo bɛnde ɔ menle agyakɛ abo kɛ ɔli ɔ nzi ɔ?” 33 Mekɛ mɔɔ bɛ nloa wɔ zo bɛlɛtendɛ la, soanvolɛ ne rale ɔ nwo ɛkɛ, na belemgbunli ne hanle kɛ: “Munzule ɛhye vi Gyihova. Duzu ati a ɔwɔ kɛ mekɔ zo mekendɛ Gyihova a?”\n^ Anzɛɛ “ɔbo kokye anzɛɛ fane nwiɔ.”\n^ Hibulu aneɛ nu, “belemgbunli ne ahonle.”\n^ Hibulu aneɛ nu, “maanle.”\n^ Hibulu aneɛ nu, “azokoɛleɛ.”\n^ Kaabe ko le L 1.22. Nea Mok. B14.\n2 Arelemgbunli 6


Kɛ Ɔkɛyɛ Na Meahola Meakpo Sɔnea Ɛ? | Mgbavolɛ Nee Mbɛlɛra Biza Kɛ\nKENGA YE WƆ Abkhaz Afrikaans Albanian America Mumule Aneɛ Amharic Arabic Arabic (Lebanon) Armenian Azerbaijani Bislama Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Ecuador Mumule Aneɛ Efik English Estonian Ewe Faroese Fijian Finnish Fon French Ga Georgian German Giliki Gun Haitian Creole Hibulu Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Italy Mumule Aneɛ Japanese Kachin Kamba Kannada Kikaonde Kikuyu Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Macedonian Malagasy Malay Malayalam Maltese Mambwe-Lungu Mexico Mumule Aneɛ Moore Myanmar Ndebele (Zimbabwe) Norwegian Nzema Okpe Ossetian Pangasinan Persian Polish Portuguese (Brazil) Portuguese (European) Romanian Russian Samoan Sango Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tojolabal Tongan Turkish Turkmen Twi Tzotzil Ukrainian Urhobo Uzbek Uzbek (Roman) Valencian Vietnamese Welsh Yoruba Zulu\nƐzoanvolɛ Pɔɔlo hɛlɛle kɛ: “Mekɛ mɔɔ mekulo kɛ meyɛ mɔɔ le kpalɛ la, ɛnee ɛtane ala a gyi me nye zo a.” (Wulomuma 7:21) Wɔde nganeɛ zɛhae bie ɛlɛ ɔ? Saa ɔle zɔ a, edwɛkɛ ɛhye bahola aboa wɔ yeamaa wɔakpo sɔnea mɔɔ bamaa wɔali atiakunluwɔzo ɛtane nzi la.\nFane dɔɔnwo ne ala, saa awie mɔ piepia wɔ a, ɔmaa ɛyia sɔnea mɔɔ bamaa wɔayɛ mɔɔ ɛnle kpalɛ la. Nɔhalɛ nu, Baebolo ne ka kɛ “agɔnwolɛ ɛtane sɛkye subane kpalɛ.” (1 Kɔlentema 15:33, ɔbodwɛkɛ) Awie mɔ anzɛɛ anyelielɛ ninyɛne bahola apiepia wɔ amaa wɔanyia tɛnlabelɛ mɔɔ bazɔ wɔ anlea na bɔbɔ ‘wɔali menli dɔɔnwo anzi wɔayɛ ɛtane’ la anwo ɛhulolɛ.—Adendulɛ 23:2.\n“Saa ɛnyia ɛhulolɛ kɛ ɛmaa awie mɔ ahulo wɔ edwɛkɛ na bɛalie wɔ bɛado nu a, ɔbahola yeamaa wɔayɛ debie biala mɔɔ awie mɔ yɛ la bie, amaa bɛ nye alie ɛ nwo.”—Jeremy.\nDwenle ɛhye anwo: Duzu ati a saa ɛmaa adwenle mɔɔ awie mɔ lɛ ye wɔ ɛ nwo la kyia wɔ somaa a ɛnrɛhola ɛnrɛhoati sɔnea a?—Mrɛlɛbulɛ 29:25.\nNɔhalɛ edwɛkɛ: Mmamaa ɛ gɔnwo mɔ piepia wɔ maa ɛyɛ debie mɔɔ nee wɔ ngyinlazo ne mɔ ɛnyia la.\nNwu mɔɔ ɛdie ɛdi la. Saa ɛnze ninyɛne mɔɔ ɛdie ɛdi la a, ɔbamaa wɔayɛ kɛ aboduaba bie mɔɔ awie mɔ a lɛ ɔ nwo zo tumi la. Ɔle kpalɛ kɛ yɛbava Baebolo nu folɛdulɛ ɛhye yɛayɛ gyima: “Bɛzɔ ninyɛne kɔsɔɔti bɛnlea; bɛzɔ mɔɔ le kpalɛ la anu kpundii.” (1 Tɛsalonaekama 5:21) Saa ɛte ninyɛne mɔɔ ɛdie ɛdi la abo kpalɛ a, ɔnrɛyɛ se kɛ ɛbagyinla kpundii na wɔakpo sɔnea mɔɔ bamaa wɔayɛ debie mɔɔ nee wɔ diedi ne ɛnle ko la.\nDwenle ɛhye anwo: Duzu ati a ɛdie ɛdi kɛ Nyamenle ɛbɛlabɔlɛ nu ngyinlazo ne mɔ le kpalɛ maa wɔ a?\n“Menwu ye kɛ, mekɛ biala mɔɔ mebali nɔhalɛ wɔ mɔɔ medie medi la anu na meangyakyi me nwo mmamaa sɔnea la, ɛbulɛ mɔɔ awie mɔ lɛ maa me la yɛ kpole.”—Kimberly.\nBaebolo nu neazo: Daneɛle. Bie a, mekɛ mɔɔ ɛnee Daneɛle le kpavolɛ la, ‘ɔyɛle ye adwenle’ kɛ ɔbali Nyamenle mɛla ne mɔ azo.—Daneɛle 1:8.\nSaa ɛnze ninyɛne mɔɔ ɛdie ɛdi la a, ɔbamaa wɔayɛ kɛ aboduaba bie mɔɔ awie mɔ a lɛ ɔ nwo zo tumi la\nNwu wɔ sinlidɔlɛ. Baebolo ne ka “mgbavolɛ nu atiakunluwɔzo”—nganeɛdelɛ mɔɔ anu yɛ se titili wɔ mekɛ mɔɔ ɛle kpavolɛ anzɛɛ bɛlɛra la anwo edwɛkɛ. (2 Timote 2:22) Ɛhye mɔ bie a le nla nwo atiakunluwɔzo, awie mɔ mɔɔ ɛkulo kɛ bɛdie wɔ bɛto nu nee fanwodi mɔɔ ɛkulo kɛ ɛnyia kolaa na mekɛ mɔɔ ɔwɔ kɛ ɛnyia ye la adwu la.\nDwenle ɛhye anwo: Baebolo ne ka kɛ “mɔɔ sɔ awie nea la a le ɔdaye ye atiakunluwɔzo mɔɔ twehwe ye na ɔbɛlɛbɛla ye la.” (Gyemise 1:14) Atiakunluwɔzo ne boni a sɔ wɔ nea kpalɛ a?\n“Biza ɛ nwo kɛ, sɔnea ne boni a ɔyɛ se ɔmaa me kɛ mebagyinla ɔ nloa a? Yɛ kɛzi ɛbaho wɔatia sɔnea zɔhane mɔ la anwo neɛnleanu na kɛlɛ nuhua ne mɔɔ ɛbava wɔali gyima la. Ɔba ye zɔ a, ɛyia sɔnea zɔhane kenle fofolɛ a, ɛbanwu kɛzi ɛbakpo la.”—Sylvia.\nBaebolo nu neazo: Devidi. Mekɛ bie, ɔmaanle awie mɔ nee ɔdaye ye atiakunluwɔzo piepianle ye. Noko Devidi zukoale debie vile ye nvonleɛ ne anu na ɔbɔle mɔdenle ɔyɛle mɔɔ le kpalɛ la. Ɔzɛlɛle Gyihova kɛ: “Bɔ ahonle mɔɔ anu te la wula me nu, na maa me sunsum fofolɛ mɔɔ gyi kpundiii la.”—Edwɛndolɛ 51:10.\nKomo ɛ nwo zo. Baebolo ne ka kɛ: “Mmamaa ɛtane di ɛ nwo zo konim.” (Wulomuma 12:21) Ɛhye kile kɛ ɔnle kɛ ɛmaa sɔnea nyia ɛ nwo zo tumi. Ɛbahola wɔakpa kɛ ɛbayɛ mɔɔ le kpalɛ la.\nDwenle ɛhye anwo: Saa ɛyia tɛnlabelɛ mɔɔ bie a ɔbamaa wɔayɛ ɛtane la a, kɛzi ɛbahola wɔahomo ɛ nwo zo na wɔayɛ mɔɔ le kpalɛ la ɛ?\n“Medwenle kɛzi saa meyɛ ɛtane bie a mebade nganeɛ la anwo. Me nwo badɔ me ɔ? Bie a, noko ɔnrɛhyɛ. Awieleɛ bɔkɔɔ ne, me nwo badɔ me ɔ? Kyɛkyɛ, me nwo ɛnrɛdɔ me fee. Nvasoɛ wɔ zo amgba ɔ? Kyɛkyɛ!”—Sophia.\nBaebolo nu neazo: Pɔɔlo. Pɔɔlo liele dole nu kɛ ɔlɛ subane mɔɔ ɛnle kpalɛ la, noko ɔhomole ɔ nwo zo. Ɔhɛlɛle kɛ: “Mekile me nwonane ne nyane na meyɛ ye kɛ akɛlɛ la.”—1 Kɔlentema 9:27.\nNɔhalɛ edwɛkɛ: Ɛdawɔ a ɔwɔ kɛ ɛsi mɔɔ ɛbayɛ ye wɔ sɔnea nwo la anwo kpɔkɛ a.\nKakye kɛ, sɔnea le mekɛ ezinra nu debie. Melissa mɔɔ ɛli ɛvolɛ 20 la ka kɛ: “Ninyɛne dɔɔnwo mɔɔ ɛnee le sɔnea kpole maa me wɔ mekɛ mɔɔ ɛnee mewɔ sukunwiɔ la ɛnle sɔnea ɛmmaa me ɛnɛ. “Saa medwenle ɛhye anwo a ɔmaa menyia anwodozo kɛ sɔnea mɔɔ melɛyia ye ɛnɛ la noko bɛapɛ nu na kenle bie mebado me nye me nzi meanwu ye kɛ yewie me boɛ ɔluakɛ memkpole bɛ.”\n“Saa mesi kpɔkɛ na mefa akɛnrasesebɛ meyɛ me kpɔkɛzilɛ ne anwo debie a, ɔboa me ɔmaa mekoati sɔnea. Kɛ neazo la, saa mesi debie bie anwo kpɔkɛ mewie a, mengakyi kpɔkɛzilɛ ne, mengakyi me adwenle wɔ nwo anzɛɛ memmaa awie gyɛne kpɔkɛzilɛ ɛngakyi me adwenle.”—Olivia.\n“Bɛpiepia mgbavolɛ nee mbɛlɛra dɔɔnwo kɛ bɛhɔ ɛkponledolɛ ngakyile bo na bɛva bɛ nwo bɛwula mɔɔ kɔ zo wɔ ɛkɛ ne la anu—nzanlonlɛ, nyiletane ɛnlonlɛ nee nla. Menwu ye kɛ saa meka ɛpiepianlɛ ɛhye mɔ anwo edwɛkɛ mekile me awovolɛ a ɔboa. Eza, mekpondɛ gyima memaa me nwo wɔ mekɛ mɔɔ menyɛ ɛhwee la a, ɔboa ɔmaa mekpo sɔnea mɔɔ bamaa meayɛ mɔɔ ɛnle kpalɛ la.”—Jared.\n“Sɔnea ko mɔɔ ɔyɛ se kɛ mebakpo la a le sɔnea ne mɔɔ bamaa meayɛ debie mɔɔ awie mɔ nwu ye kɛ nvonleɛ ɛnle nwo noko mame bie a mennwu ye zɔ la—le kɛ anyelielɛ ninyɛne ɛkpalɛ. Ɔwɔ kɛ ɛnwu mɔɔ ɛdie ɛdi la na wɔahola wɔakpo ɛpiepianlɛ zɔhane, na ɛhye hyia mekɛ nee anwubielɛ.”—Mayan.\n“Saa ɔba ye sɔnea nu a, ɔwɔ kɛ ɛdi nɔhalɛ ɛmaa ɛ nwo. Ɔwɔ kɛ ɛnwu yintanɛte ne azo ɛleka mɔɔ ɛkɔ a ɛbanwu ninyɛne mɔɔ bazɔ wɔ anlea, ɛbɛlatane nwo debie yɛɛ mɔɔ saa ɛnwu bɛ a ɛbayɛ la. Ɔwɔ kɛ ɛyɛ ngyehyɛleɛ amaa wɔandɔ sɔnea nu.”—Julian.\nNinyɛne sikalɛ nna mɔɔ baboa wɔ amaa wɔanyia anwosesebɛ wɔazi ɛ ti anwo kpɔkɛ la.\nFa nwa awie Fa nwa awie Kɛ Ɔkɛyɛ Na Meahola Meakpo Sɔnea Ɛ?\nijwyp edwɛkɛ 83


Edwɛne 43 | Yintanɛte Zo Baebolo | Ewiade Fofolɛ Ngilebɛbo\nNdɛnebuavolɛ Nyamenle ne die ngoane\n“Soa wɔ wienyi ne nee wɔ nɔhalɛ ne” (3)\n“Duzu ati a me rɛle ɛbɔ a?” (5)\n“Kendɛ Nyamenle” (5)\n43 O Nyamenle, bua me ndɛne,+Di me edwɛkɛ maa me+ wɔ maanle mɔɔ ɛnli nɔhalɛ la anu. Die me fi mɛlɛbɛla sonla nee amumuyɛnli asa anu. 2 Ɔluakɛ wɔmɔ a ɛle me Nyamenle nee me ɛvealeka a.+ Duzu ati a wɔvuandi me wɔdo ɛ? Duzu ati a ɔwɔ kɛ medua ye alɔbɔlɛ nu ɔlua me kpɔvolɛ ne nzisi ne ati ɛ?+ 3 Soa wɔ wienyi ne nee wɔ nɔhalɛ ne.+ Maa bɛli me nyunlu;+Maa bɛhile me adenle bɛhɔ wɔ boka nwuanzanwuanza ne azo nee wɔ ɛdanlɛsua kpole ne anu.+ 4 Akee mebahɔ Nyamenle afɔlemokyea ne anwo,+Nyamenle, me anyelielɛ kpole ne ɛkɛ. Na mebava haape meaye wɔ ayɛlɛ,+ O Nyamenle, me Nyamenle. 5 Duzu ati a me rɛle* ɛbɔ a? Duzu ati a meyɛ basaa wɔ me nu ɛ? Kendɛ Nyamenle,+Ɔluakɛ mebaye ye ayɛlɛ bieko kɛ me Ngoanedievolɛ Kpole nee me Nyamenle.+\n^ Anzɛɛ “me ɛkɛla arɛle.”


‘Gyihova Ati Bɛmaa Tenlenema Anye Ɛlie’—Edwɛndolɛ 64:10\nKENGA YE WƆ Afrikaans Albanian Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kamba Kannada Kekchi Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nDIANA ɛnyia ɛvolɛ mɔɔ bo 80. Ɔ hu nyianle adwenle nu ewule bie na ɔlile ɛvolɛ dɔɔnwo wɔ ɛleka mɔɔ bɛnea wuliravolɛma la kolaa na yeawu. Eza ɔ mra mrenyia nwiɔ wule yɛɛ ɔnyianle kansa wɔ ɔ nyɛfo anu. Noko Diana asafo ne anu amra nwu ye wɔ Belemgbunlililɛ Asalo nee daselɛlilɛ nu kɛ ɔ nye die kpole.\nJohn vale ɛvolɛ mɔɔ bo 43 la yɛle neavolɛ adenduvo gyima. Ɛnee ɔ nye die ɛzonlenlɛ nwo adenle zɔhane anwo kpalɛ! Noko ɛnee ɔwɔ kɛ ɔgyakyi neavolɛ adenduvo gyima ne ɔkɔnea ye busuanli bie mɔɔ ɛnde kpɔkɛ la, na kɛkala, ɔlɛsonle wɔ ɛkɛ ne asafo ne anu. Saa menli mɔɔ ze John dɛba la nwu ye wɔ nyianu bo a, bɛkile kɛ ɔtɛkakyile. Ɔ nye tɛdie.\nDuzu ati a Diana nee John anye die ɛ? Kɛzi awie mɔɔ ɛlɛdi nyane la anye bahola alie ɛ? Yɛɛ kɛ ɔkɛyɛ na awie mɔɔ nwolɛ adenle mɔɔ ɔ nye die nwo ɛvi ɔ sa la anye bahola alie ɛ? Baebolo ne maa yɛnwu mualɛ ne, ɔka kɛ: “[Gyihova] ati bɛmaa tenlenema anye ɛlie.” (Edw. 64:10) Amaa yɛade nɔhalɛ edwɛkɛ ɛhye abo la, kyesɛ yɛnwu mɔɔ maa awie anye die kpalɛ la.\nANYELIELƐ MƆƆ ƐNDƐNLA ƐKƐ ƐNGYƐ\nKɛ mɔɔ ɛze la, ninyɛne bie mɔ wɔ ɛkɛ mɔɔ bɛmaa yɛ nye die a. Fa menli nwiɔ mɔɔ kulo bɛ nwo mɔɔ bɛlɛgya yɛɛ awie mɔɔ ɔbawo kakula anzɛɛ ɔbanyia teokelase gyimalilɛ fofolɛ la kɛ neazo. Ninyɛne ɛhye mɔ maa yɛ nye die, na ɔnyɛ nwanwane ɔluakɛ Gyihova a fa ninyɛne zɔhane mɔ maa a. Ɔdaye a ɔyɛle agyalɛ nee awolɛ nwo ngyehyɛleɛ a yɛɛ ɔdaye a ɔmaa menli gyimalilɛ wɔ Kilisiene asafo ne anu a.—Mɔl. 2:18, 22; Edw. 127:3; 1 Tim. 3:1.\nNoko, ninyɛne mɔɔ maa yɛ nye die la bie mɔ ɛndɛnla ɛkɛ ɛngyɛ. Ɔyɛ alɔbɔlɛ kɛ, ɔyɛ a agyalɛma ne anu ko ɛnli nɔhalɛ anzɛɛ ɔwu. (Yiz. 24:18; Hozia 3:1) Ngakula bie mɔ yɛ bɛ awovolɛ nee Nyamenle anwo anzosesebɛ, na bɔbɔ bɛtu bie mɔ. Samoɛle amra mrenyia ne mɔ anzonle Gyihova wɔ adenle kpalɛ zo yɛɛ Devidi nyɛleɛ maanle amaneɛnwunlɛ dɔɔnwo rale ye sua nu amra anwo zo. (1 Sa. 8:1-3; 2 Sa. 12:11) Ninyɛne ɛhye mɔ maa yɛdi nyane. Bɛmmaa yɛ nye ɛnlie.\nNwolɛ adenle mɔɔ Nyamenle menli bie mɔ lɛ la bahola avi bɛ sa ɔlua anwodolɛ, abusua nu ɛzonlelilɛ anzɛɛ nzenzaleɛ mɔɔ bara wɔ ahyehyɛdeɛ ne anu la ati. Menli dɔɔnwo mɔɔ ɛhɔ tɛnlabelɛ zɛhae anu la ka kɛ ɔyɛ a bɛkakye kɛzi ɛnee bɛ gyima ne maa bɛ kunlu dwo bɛ nwo la.\nYɛbahola yɛalie yɛado nu kɛ anyelielɛ ɛhye ɛndɛnla ɛkɛ ɛngyɛ. Ɔti, asoo anyelielɛ mɔɔ saa tɛnlabelɛ ne kakyi arɛlevilɛ nu bɔbɔ a ɔtɛnla ɛkɛ ne ɔkyɛ la wɔ ɛkɛ ɔ? Ɛhɛe, ɔluakɛ Samoɛle, Devidi yɛɛ awie mɔ gyɛne anye liele ɔnva nwo kɛ bɛyiale sɔnea la.\nANYELIELƐ MƆƆ TƐNLA ƐKƐ DAHUU\nƐnee Gyisɛse ze mɔɔ anyelielɛ kile la. Mɔɔ ɔwɔ anwuma mɔɔ ɛnee tɛnlabelɛ ne le kpalɛ la, ‘dahuu biala ɔ nye liele wɔ Gyihova anyunlu.’ (Mrɛ. 8:30) Mɔɔ ɔwɔ azɛlɛ ye azo la, ɛnee ɔyɛ a ɔyia ngyegyelɛ mɔɔ anu yɛ se kpalɛ. Noko, ɛnee ɔ nye die kɛ ɔbayɛ ɔ Ze ɛhulolɛdeɛ. (Dwɔn 4:34) Na dɔnehwele mɔɔ li awieleɛ mɔɔ ɛnee ɔlɛdi nyane la ɛ? Yɛkenga kɛ: “Ɔlua anyelielɛ ne mɔɔ bɛvale bɛziele ɔ nyunlu la ati, ɔgyinlanle ewule nloa wɔ amaneɛnwunlɛ baka zo.” (Hib. 12:2) Yemɔti yɛlɛ ndelebɛbo kpalɛ mɔɔ ɔti ɔwɔ kɛ yɛsuzu edwɛkɛ nwiɔ mɔɔ Gyisɛse hanle ye wɔ anyelielɛ nwo la anwo a.\nMekɛ bie mɔɔ Gyisɛse zoanle ye ɛdoavolɛma 70 kɛ bɛhɔbɔ edwɛkɛ ne nolo na bɛziale bɛrale la, bɛ nye liele ɔluakɛ bɛholale bɛdule sunsum ɛtane na bɛyɛle nwanwane ninyɛne. Akee Gyisɛse zele bɛ kɛ: “Bɛmmadi fɛlɛko kɛ sunsum ɛtane ne mɔ tie bɛ la, emomu bɛli fɛlɛko kɛ bɛhɛlɛ bɛ aluma wɔ anwuma.” (Luku 10:1-9, 17, 20) Ɛhɛe, debie mɔɔ maa yɛ nye die kpalɛ la a le kɛ Gyihova balie yɛ ado nu na tɛ kɛ yɛbanyia nwolɛ adenle titili bie. Ɔbahakye ɛdoavolɛ nɔhavoma zɔhane na ɛhye yɛ anyelielɛ kpole.\nMekɛ bie noko ɛnee Gyisɛse ɛlɛtendɛ ahile menli ekpunli bie. Dwuunli raalɛ bie vale nganeɛdelɛ hanle kɛ, anyelielɛ a le Gyisɛse mɔɔ le kilehilevolɛ kpalɛ la mame. Noko, Gyisɛse denrɛle ye adwenle na ɔhanle kɛ: “Kyɛkyɛ, emomu, anyelielɛ a le bɛdabɛ mɔɔ bɛtie Nyamenle edwɛkɛ ne na bɛdi zo la!” (Luku 11:27, 28) Awovolɛ anye bahola alie kɛ bɛtetele bɛ mra kpalɛ la, noko Gyihova mɔɔ bɛbadie ye na bɛava ye agɔnwolɛ la maa bɛ nye die kpole.\nNɔhalɛ nu, saa yɛnwu kɛ Gyihova die yɛ to nu a, ɔmaa yɛ nye die kpalɛ tɛla debie biala. Sɔnea maa yɛdi nyane, noko ɔnzi anyelielɛ ɛhye adenle. Saa yɛgyinla sɔnea ɛhye mɔ anloa a, ɔkile kɛ yɛli konim na ɔmaa yɛ ahonle di fɛlɛko. (Wlo. 5:3-5) Bieko, Gyihova fa ye sunsum ne maa menli mɔɔ lɛ ye nu anwodozo la yɛɛ anyelielɛ boka sunsum ne ma anwo. (Gal. 5:22) Ɛhye boa yɛ ɔmaa yɛte Edwɛndolɛ 64:10 abo kpalɛ, ɔka kɛ: “[Gyihova] ati, bɛmaa tenlenema anye ɛlie.”\nDuzu a boale John maanle ɔhɔle zo ɔnyianle anyelielɛ a?\nƐhye maa yɛnwu deɛmɔti Diana nee John mɔɔ yɛlimoa yɛha bɛ nwo edwɛkɛ la anye die dahuu ɔnva nwo ngyegyelɛ mɔɔ ɛnee bɛlɛyia la. Diana ka kɛ: “Meva Gyihova meyɛ me ɛvealeka kɛ mɔɔ kakula fa ye awovolɛ yɛ ye ɛvealeka la.” Kɛzi ɔyɛ ɔnwu kɛ Nyamenle die ye to nu ɛ? Ɔtoa zo kɛ “Mete nganeɛ kɛ yeyila me na yemaa me anwosesebɛ mɔɔ mekola mefa mebɔ edwɛkɛ ne nolo a, ɛhye maa me nye die dahuu.” John mɔɔ ɛlɛyɛ dɔɔnwo wɔ daselɛlilɛ gyima ne anu ɔvi mekɛ mɔɔ ɔgyakyile neavolɛ adenduvo gyima mɔɔ ɔ nye die nwo la ka debie mɔɔ ɛboa ye la anwo edwɛkɛ kɛ: “Ɔvi 1998 mɔɔ bɛkpale me kɛ mengile Azonvolɛ Ndetelɛ Sukulu sukoavoma debie la, menyia nwolɛ adenle meyɛ bɛtianwo debiezukoalɛ kpalɛ medɛla mekɛ biala.” Ɔka ɔ nee ɔ ye anwo edwɛkɛ kɛ: “Adwenle mɔɔ yɛnyianle ye wɔ Gyihova ɛzonlenlɛ nwo wɔ ɛvolɛ dɔɔnwo mɔɔ ɛraze la a le kɛ, nwolɛ adenle biala mɔɔ yɛbanyia la yɛbava yɛali gyima, ɛhye ammaa nzenzaleɛ mɔɔ yɛbayɛ la anyɛ se. Yɛtɛnunle yɛ nwo wɔ ɛhye anwo.”\nMenli dɔɔnwo ɛnwu kɛ edwɛkɛ mɔɔ wɔ Edwɛndolɛ 64:10 la le nɔhalɛ. Fa agyalɛma bie mɔɔ vale ɛvolɛ mɔɔ bo 30 zonlenle wɔ United States Bɛtɛle la kɛ neazo. Bɛhanle kɛ bɛhɔyɛ adekpakyelɛ titili. Bɛka kɛ, “Nɔhalɛ nu, saa nwolɛ adenle mɔɔ ɛ nye die nwo la fi ɛ sa a, ɔmaa ɛdi nyane.” Noko bɛdoale zo kɛ, “ɛnrɛhola ɛnrɛli nyane dahuu.” Bɛ nee bɛ asafo ne bɔle nu yɛle daselɛlilɛ gyima ne ndɛndɛ. Agyalɛma ne hanle kɛ: “Yɛyɛle ninyɛne titili bie mɔ anwo asɔne.” Mɔɔ yɛnwunle kɛ Gyihova ɛdie yɛ asɔneyɛlɛ la, yɛ nye liele kpole. Yɛrale la, yeangyɛ, mediema dɔɔnwo bɔle adekpakyelɛ gyima ne abo na yɛnyianle Baebolo sukoavoma nwiɔ mɔɔ bɔ mɔdenle.\nNɔhalɛ nu, tɛ mekɛ ne amuala a yɛ nye balie a, ɔdwu mekɛ ne bie a, ninyɛne ɛnrɛhɔ ye boɛ. Noko Gyihova vale ye sunsum ne maanle bɛhɛlɛle edwɛkɛ mɔɔ wɔ Edwɛndolɛ 64:10 la. Saa yɛ sa nu to bɔbɔ a, yɛbahola yɛanyia anwodozo kɛ “tenlenema” mɔɔ di nɔhalɛ ɔnva nwo kɛ bɛ tɛnlabelɛ kakyi arɛlevilɛ nu la ‘anye die wɔ Gyihova anu.’ Bieko, yɛ nye la kɛ “anwuma fofolɛ nee azɛlɛ fofolɛ” ne mɔɔ Gyihova ɛva ɛbɔ yɛ ɛwɔkɛ la bara nu. Akee alesama sinlidɔlɛ bavi ɛkɛ ne bɔkɔɔ. Nyamenle menli kɔsɔɔti ‘anye balie na bɛali fɛlɛko dahuu’ wɔ mɔɔ ɔlɛbɔ nee mɔɔ ɔbava yeamaa bɛ la anwo.—Aye. 65:17, 18.\nPɛ ɛhye anwo nvoninli: ɛlɛ kpɔkɛdelɛ kpalɛ yɛɛ alehyenlɛ biala ɛlɛ anwosesebɛ. Ɛnrɛhakye nyane mɔɔ ɛlɛdi wɔ ewiade ɛhye anu la bieko. Yɛlɛ anwodozo kɛ “ninyɛne dɛba ne mɔ abo zo baminli mɔɔ awie ɛnrɛhakye bɛ bieko a.” Ewudwazo ne mɔɔ yɛ nwanwane la baha yɛ muala abɔ nu bieko. Menli mgbe dɔɔnwo bade nganeɛ kɛ awovolɛ ne mɔɔ Gyisɛse dwazole bɛ ra raalɛ ne mɔɔ ɛli ɛvolɛ 12 rale ngoane nu la: “Bɛnwunle ɛhye la, ɔyɛle bɛ nwanwane kpole.” (Maake 5:42) Akee alesama kɔsɔɔti mɔɔ wɔ azɛlɛ ye azo la bayɛ “tenlenema” bɔkɔɔ na ‘Gyihova ati, bɛ nye balie.’\nFa nwa awie Fa nwa awie ‘Gyihova Ati Bɛmaa Tenlenema Anye Ɛlie’


Saa ɛkulo kɛ ɛnwu awie kpalɛ a, debie mɔɔ limoa mɔɔ ɛbabiza la a le ye duma. Saa anrɛɛ ɔwɔ kɛ ɛbiza Nyamenle noko duma a, duzu a ɔbaha a?\n“Medame a mele [Gyihova] a, me duma ɛne!”—Ayezaya 42:8.\nWɔde duma ɛhye ɛlɛ ɔ? Bie a ɛtɛtele ye ɛlɛ ɔluakɛ Baebolo edwɛbohilelɛma dɔɔnwo ɛnda ɛnva Nyamenle duma ne ɛnli gyima. Bɛta bɛfa amodinli “AWULAE” anzɛɛ “ƐDƐNKƐMA” bɛsie ɔ gyakɛ anu. Noko Nyamenle duma ne finde fane kɛyɛ 7,000 wɔ aneɛ mɔɔ bɛlimoale bɛvale bɛhɛlɛle Baebolo ne la anu. Ɔvi Hibulu Kɔnsɔnante nna mɔɔ gyi ɛkɛ ne maa YHWH anzɛɛ JHVH la anu. Ɔvi tete ne bɛhile nu wɔ Nrelenza nu kɛ “Jehovah.”\nNyamenle duma ne finde dɔɔnwo wɔ Hibulu ngɛlɛlera ne anu yɛɛ ɛbanwu ye wɔ ngilebɛbo dɔɔnwo anu\nNyevile Wulera Ne Anu Edwɛndolɛ Nwomamobɔleɛ Ne Ɛvoya mɔɔ limoa Y.M., HIBULU\nTyndale ngilebɛbo 1530, NRENLEZA\nReina-Valera ngilebɛbo 1602, SPANISH\nDEƐMƆTI NYAMENLE DUMA NE HYIA LA\nDuma ne anwo hyia Nyamenle mumua ne. Nyamenle mumua ne a kpale ye duma ne a. Ɔhanle kɛ: “Ɛhye a le me duma wɔ melɛ mɔɔ ɛnlɛ awieleɛ, na ɛhye yɛɛ ɔwɔ kɛ awolɛndoazo kɔsɔɔti fa fɛlɛ me a.” (Adendulɛ 3:15) Wɔ Baebolo ne anu, Nyamenle duma ne finde fane dɔɔnwo tɛla ye amodinli ne mɔ, le kɛ Tumivolɛ Bedevinli, Egya, Awulae, anzɛɛ Nyamenle. Eza ye duma ne finde fane dɔɔnwo tɛla duma biala mɔɔ wɔ Baebolo ne anu, le kɛ Ebileham, Mosisi, Devidi, anzɛɛ Gyisɛse. Bieko, Gyihova kulo kɛ menli nwu ye duma ne. Baebolo ne ka kɛ: “Maa bɛnwu kɛ ɛdawɔ ɛ ngomekye, mɔɔ wɔ duma a le [Gyihova] la a ɛle Anwuma Anwumanli ne mɔɔ sie azɛlɛ ye a.”—Edwɛndolɛ 83:18.\nDuma ne anwo hyia Gyisɛse. Wɔ asɔneyɛlɛ mɔɔ bɛfɛlɛ ye Yɛ Ze Mɔɔ Wɔ Anwuma anzɛɛ Awulae Nzɛlɛlɛ ne anu, Gyisɛse hilele ye ɛdoavolɛ ne mɔ kɛ bɛzɛlɛ Nyamenle kɛ ‘ye duma nwo ɛde.’ (Mateyu 6:9) Ɔyɛle asɔne kɛ: “Egya, wula wɔ duma anyunlunyia.” (Dwɔn 12:28) Gyisɛse maanle Nyamenle duma ne mɔɔ ɔwula ye anyunlunyia la hyianle ye wɔ ye ɛbɛlabɔlɛ nu, ɛhye ati ɔyɛle asɔne kɛ: “Memaa bɛnwu wɔ duma yɛɛ mebamaa bɛanwu ye.”—Dwɔn 17:26.\nDuma ne anwo hyia menli mɔɔ ze Nyamenle la. Nyamenle tete azonvolɛ ɛnee ze kɛ saa bɛbanyia banebɔlɛ nee ngoanelielɛ a, ɔgyi Nyamenle duma ne azo. “[Gyihova] duma ne le aranemgbole; sonla mɔɔ le tenlene la nriandi kɔfea nu a, ɔ nwo kɔlɔnwo.” (Mrɛlɛbulɛ 18:10) “Awie biala mɔɔ kɛbɔ Gyihova duma la, bɛbalie ye ngoane.” (Wulomuma 10:13) Baebolo ne maa yɛnwu kɛ Nyamenle duma ne bamaa yɛanwu ye azonvolɛ. “Maanle maanle kɔsɔɔti di bɛ nyamenle ne mɔ mɛla zo na bɛsonle bɛ, na yɛmɛ, yɛbazonle [Gyihova] yɛ Nyamenle ne na yɛali ye mɛla zo dahuu.”—Maeka 4:5; Gyima ne 15:14.\nMƆƆ DUMA NE DA YE ALI LA\nDuma ne maa yɛnwu Nyamenle kpalɛ. Mbɔlɔba dɔɔnwo ka kɛ duma Gyihova ne kile kɛ “Ɔmaa Ɔyɛ Ɛkɛ.” Gyihova Nyamenle maanle mɔɔ ye duma ne kile la lale ali wɔ mekɛ mɔɔ ɔhanle ɔ nwo edwɛkɛ ɔhilele Mosisi kɛ: “Medame a le Medame” la. Bɛkola bɛkile Hibulu aneɛ mɔɔ bɛvale bɛhɛlɛle edwɛkɛ ɛhye la abo kɛ “Mebayɛ Me Nwo Mɔɔ Mekpondɛ Kɛ Meyɛ La.” (Adendulɛ 3:14) Nyamenle duma ne maa yɛnwu ye kpalɛ yɛtɛla kɛ ɔle Bɔvolɛ ala. Ye duma ne maa ɔda ali kɛ ɔkola ɔyɛ ɔ nwo anzɛɛ ye abɔdeɛ kɛzi ɔkulo kɛ ɛyɛ ye biala la ɔmaa ye bodane ba nu. Nyamenle amodinli maa yɛnwu ye dibilɛ nee ye tumi, noko ye duma Gyihova ne ala a maa yɛnwu ye sonla holɛ nee mɔɔ ɔkola ɔyɛ la.\nNyamenle duma ne maa yɛnwu kɛ ɔkulo yɛ. Mɔɔ Nyamenle duma ne kile la maa yɛnwu kɛzi ɔkulo ye abɔdeɛ, mɔɔ yɛdayɛ noko yɛboka nwo la. Bieko, ye duma ne mɔɔ yemaa yɛnwu ye la di daselɛ kɛ ɔkulo kɛ yɛnwu ye. Ɔlimoale ɔbɔle ye duma ɔhilele yɛ kolaa na yɛanwu bɔbɔ kɛ ɔwɔ kɛ yɛbiza ye. Ɔda ali kɛ, Nyamenle kulo kɛ yɛnwu ye kɛ ɔnle adalɛ Nyamenle, emomu ɔle Awie mɔɔ wɔ ɛkɛ ne mɔɔ yɛbahola yɛabikye ye a.—Edwɛndolɛ 73:28.\nNyamenle duma ne mɔɔ yɛbava yɛali gyima la kile kɛ yɛkulo ye. Kɛ neazo la, bie a ɛbabɔ wɔ duma kpalɛ wɔahile awie mɔɔ ɛkulo kɛ ɛfa ye agɔnwolɛ la kɛ ɔva ɔvɛlɛ wɔ. Saa ahenle ɛngulo kɛ ɔfa ɔfɛlɛ wɔ a, kɛzi ɛbade nganeɛ ɛ? Bie a ɛbabiza ɛ nwo kɛ, asoo ahenle kulo kɛ ɔfa me agɔnwolɛ amgba? Zɔhane ala a ɔde wɔ Nyamenle afoa nu a. Gyihova ɛbɔ ye duma ne ɛhile alesama na ɔmaa yɛ anwosesebɛ kɛ yɛva yɛvɛlɛ ye. Saa yɛyɛ ye zɔ a, yɛmaa Gyihova nwu ye kɛ yɛkulo kɛ yɛbikye ye. Duzu ati ɔ? Ɔnwu ‘bɛdabɛ mɔɔ bɛdwenle ye duma’ ne anwo la.—Malakae 3:16.\nNyamenle duma ne mɔɔ yɛbanwu ye la le debie mɔɔ limoa mɔɔ hyia. Noko ɔnle kɛ ɔka ɛkɛ ne ala. Ɔwɔ kɛ yɛnwu Ahenle ne mɔɔ duma ne la ɔ nwo zo la. Ɔhyia kɛ yɛsukoa ye subane ne mɔ.\nKƐ BƐFƐLƐ NYAMENLE Ɛ? Nyamenle duma a le Gyihova. Nyamenle angome a lɛ duma ɛhye mɔɔ maa yɛnwu kɛ ɔle awie mɔɔ bahola ali ye bodane nwo gyima a\nNIENWU A NYAMENLE VI RALE A?\nMenli dɔɔnwo dwenle kpuya ɛhye anwo. Bie a, ɛdawɔ noko wɔdwenle nwolɛ. Wɔ adenle fofolɛ zo: Saa Nyamenle a bɔle anwuma nee aze nee debie biala mɔɔ wɔ nu la a, ɛnee Nyamenle vi nienwu a ɔrale a?\nAbɔdeɛ nwo nrɛlɛbɛvoma die di kɛ ninyɛne mɔɔ wɔ aleɛabo la amuala lɛ bɛ mɔlebɛbo. Mɔɔ nee adwenle ɛhye le ko la, ngyɛnu mɔɔ limoa wɔ Baebolo ne anu la ka kɛ: “Mɔlebɛbo ne Nyamenle bɔle anwuma nee aze.”—Mɔlebɛbo 1:1.\nAnwuma nee aze ɛnrɛhola ɛnrɛra mɔɔ bɛambɔ a. Awie anyɛ debie a, debie ɛnrɛra. Kolaa na anwuma nee aze ara la, saa ɛnee awie biala ɛnle ɛkɛ a, anrɛɛ yɛnlɛ debie mɔɔ bɛfɛlɛ ye anwuma nee aze. Ɔnla aze kɛ yɛbade ɔ bo, noko awie mɔɔ ɔnlɛ ye mɔlebɛbo nee awieleɛ na ɔle sunsum la a bɔle anwuma nee aze a. Gyihova Nyamenle mɔɔ ye tumi ne ɛnlɛ ye awieleɛ na ɔle sunsum nu sonla mɔɔ ze nrɛlɛbɛ la a Bɔle Ɛhye mɔ a.—Dwɔn 4:24.\nBaebolo ne ka ye wɔ Nyamenle anwo kɛ: “Mekɛ mɔɔ ɛkabɔ awoka, anzɛɛ azɛlɛ ye nee ewiade ye la, ɔvi tete, mɔɔ kɔdwu mekɛ mɔɔ ɛnlɛ awieleɛ, ɛle Nyamenle.” (Edwɛndolɛ 90:2) Ɛhye kile kɛ, Nyamenle wɔ ɛkɛ ne dahuu. Akee wɔ “mɔlebɛbo ne” ɔbɔle anwuma nee aze.—Yekile 4:11.\nNyamenle subane titili ne mɔ a le boni?\nFa nwa awie Fa nwa awie Kɛ Bɛfɛlɛ Nyamenle Ɛ?\nAluma Nyɛ A Nyamenle Lɛ A?


KENGA YE WƆ Afrikaans Albanian Alur America Mumule Aneɛ Amharic Arabic Argentina Mumule Aneɛ Armenian Armenian (West) Ashaninka Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgium French Mumule Aneɛ Belize Kriol Bengali Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Changana (Mozambique) Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Cubeo Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik Emberá (Catío) Emberá (Northern) English Estonian Ewe Fijian Filipi Mumule Aneɛ Finnish French French Mumule Aneɛ Ga Galician Garifuna Georgian German German Mumule Aneɛ Ghana Mumule Aneɛ Giliki Giliki Mumule Aneɛ Greenlandic Guambiano Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Inga Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Creole Jamaican Sign Language Japan Mumule Aneɛ Japanese Javanese Kabiye Kamba Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korea Mumule Aneɛ Korean Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Macushi Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Mambwe-Lungu Mapudungun Marathi Marshallese Maya Mexico Mumule Aneɛ Mixtec (Guerrero) Moore Motu Mozambique Mumule Aneɛ Myanmar Myanmar Mumule Aneɛ Navajo Ndau Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nyaneka Nyungwe Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Punjabi (Roman) Páez Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Russia Mumule Aneɛ Russian Salvador Mumule Aneɛ Samoan Sango Sateré-Mawé Sena Sepedi Sepulana Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sikuani Silozi Singapore Sign Language Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tiv Tojolabal Tok Pisin Tongan Torres Strait Creole Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Xavante Xhosa Yoruba Zapotec (Isthmus) Zimbabwe Mumule Aneɛ Zulu zambia Mumule Aneɛ\nƐzoanvolɛma Gyima 9:1-43\nSɔɔlo ɛlɛkɔ Damasekɛse (1-9)\nBɛzoanle Ananayase kɛ ɔhɔboa Sɔɔlo (10-19a)\nSɔɔlo hanle Gyisɛse anwo edwɛkɛ wɔ Damasekɛse (19b-25)\nSɔɔlo hɔle Gyɛlusalɛm (26-31)\nPita yɛle Yiniase ayile (32-35)\n9 Na Sɔɔlo mɔɔ ɛnee ɔlɛkɔ zo yeanwunlonwunla Awulae ɛdoavolɛma ne na ɔkulo kɛ ɔku bɛ la,+ hɔle ɛsɔfo kpanyinli ne ɛkɛ 2 na ɔzele ye kɛ ɔmaa ye ngɛlata ɔmaa ɔva ɔhɔ nyianu azua mɔɔ wɔ Damasekɛse la anu, amaa yeahye* awie biala mɔɔ ɔbanwu ye kɛ ɔboka Adenle Ne+ anwo la, nrenyia o, raalɛ o yeara Gyɛlusalɛm. 3 Na mɔɔ ɔlua adenle zo na ɔbikyele Damasekɛse la, arɛlevilɛ nu ala wienyi bie vi anwuma rabɔle yiale ye,+ 4 na ɔdɔle aze, na ɔdele kɛ ɛnelɛ bie ɛlɛka ahile ye kɛ: “Sɔɔlo, Sɔɔlo, duzu ati a ɛlɛyɛ me kpɔdekpɔde ɛ?” 5 Ɔbizale kɛ: “Yɛmenle, ɛdawɔ nwane ɔ?” Ɔhanle kɛ: “Medame Gyisɛse+ mɔɔ ɛlɛyɛ me kpɔdekpɔde la ɔ.+ 6 Noko dwazo na kɔ suakpole ne azo na bɛbaha mɔɔ ɔwɔ kɛ ɛyɛ la bɛahile wɔ.” 7 Akee menli mɔɔ nee ye lua la gyinlanle na ɛnee bɛdɔ mumule, bɛdele ɛnelɛ ne ɛdeɛ, noko bɛannwu awie biala.+ 8 Sɔɔlo akee vile azɛlɛ ne anwo dwazole, ɛnee ɔ nye ne gua zo ɛdeɛ, noko ɛnee ɔnnwu ɛhwee. Yemɔti bɛzɔle ɔ sa na bɛ nee ye hɔle Damasekɛse. 9 Na yeannwu debie too kenle nsa,+ yɛɛ yeanli na yeanlo debie. 10 Ɛnee ɛdoavolɛ bie mɔɔ bɛfɛlɛ ye Ananayase+ la wɔ Damasekɛse, Awulae hanle hilele ye wɔ ɛnyelɛzodeɛnwunlɛ nu kɛ: “Ananayase!” Ɔbuale kɛ: “Awulae, mewɔ ɛke.” 11 Awulae zele ye kɛ: “Dwazo, kɔ awɔdenle ne mɔɔ bɛfɛlɛ ye Fɔɔnwo la azo na kɔkpondɛ nrenyia bie mɔɔ bɛfɛlɛ ye Sɔɔlo mɔɔ vi Taasɛse+ la, ɔwɔ Dwudase sua nu ɛkɛ. Na nea! ɔlɛyɛ asɔne, 12 na yenwu nrenyia bie mɔɔ bɛfɛlɛ ye Ananayase la wɔ ɛnyelɛzodeɛnwunlɛ nu kɛ yerava ɔ sa yegua ɔ nwo zo amaa yeanwu debie bieko.”+ 13 Noko Ananayase buale kɛ: “Awulae, mede nrenyia ɛhye anwo edwɛkɛ mevi menli dɔɔnwo ɛkɛ ne kɛ yeyɛ wɔ nwuanzanwuanzama mɔɔ wɔ Gyɛlusalɛm la kpɔdekpɔde dɔɔnwo. 14 Na ɛsɔfo mgbanyima ne mɔ ɛmaa ye tumi kɛ ɔrɛla ɛke na ɔrahye* awie biala mɔɔ kɛbɔ wɔ duma la.”+ 15 Noko Awulae zele ye kɛ: “Kɔ! ɔluakɛ mekpa nrenyia* ɛhye+ kɛ ɔli me duma ne anwo daselɛ ɔhile maanle maanle+ nee arelemgbunli+ yɛɛ Yizilayɛma. 16 Ɔluakɛ mebamaa yeanwu amaneɛ dɔɔnwo ne mɔɔ ɔbanwu ye wɔ me duma nu la wienyi.”+ 17 Ɔti Ananayase hɔle na ɔwolole sua nu ɛkɛ na ɔvale ɔ sa ɔguale ɔ nwo zo na ɔhanle kɛ: “Adiema Sɔɔlo, Awulae Gyisɛse mɔɔ yele ɔ nwo hilele wɔ wɔ adenle nu wɔ mekɛ mɔɔ ɛlɛba la ɛzoa me ɛ nwo ɛke amaa wɔanwu debie bieko na sunsum nwuanzanwuanza ne ayi wɔ tɛkɛɛ.”+ 18 Na ɛkɛ ne ala, debie bie mɔɔ le kɛ fɛlɛ abonle la vi ɔ nye zo guale aze na ɔnwunle debie bieko. Na ɔdwazole ɔmaanle bɛzɔnenle ye,* 19 ɔlile debie na ɔnyianle anwosesebɛ. Ɔ nee ɛdoavolɛma ne dɛnlanle mekɛ ekyi wɔ Damasekɛse,+ 20 na ndɛndɛ ne ala ɔhɔle nyianu azua ne mɔ anu na ɔbɔle ɔ bo ɔhanle Gyisɛse anwo edwɛkɛ kɛ yemɔ a ɔle Nyamenle Ara ne a. 21 Noko ɔyɛle bɛdabɛ mɔɔ bɛdiele ye la amuala azibɛnwo na bɛhanle kɛ: “Asoo tɛ nrenyia ne mɔɔ yɛle bɛdabɛ mɔɔ bɛbɔle duma ɛhye kpɔdekpɔde wɔ Gyɛlusalɛm la ɛne?+ Asoo yeamba ɛke kɛ ɔbahye bɛ* na yeava bɛ yeahɔmaa ɛsɔfo mgbanyinli ne mɔ ɔ?”+ 22 Noko Sɔɔlo hɔle zo nyianle tumi kpole kpalɛ na kɛzi ɔhilehilele nu kɛ Gyisɛse a le Kelaese ne la zinle Dwuuma mɔɔ wɔ Damasekɛse la anwo kpalɛ.+ 23 Na mekɛ guale nu la, Dwuuma ne bɔle adwenle kɛ bɛku ye.+ 24 Noko Sɔɔlo nwunle adwenle mɔɔ bɛbɔle ye wɔ ɔ nwo la. Eza bɛtetɛle ye wɔ nlenkɛ mgbole ne mɔ anloa alehyenlɛ nee aledwolɛ kɛ bɛbanyia ye bɛahu ye. 25 Yemɔti ye ɛdoavolɛma ne vale ye dɛnlanle kɛndɛne nu na bɛvale ye bɛluale bane ne tokule bie anu nɔɔzo bɛdwulale ye aze bɛtɛɛ.+ 26 Mɔɔ ɔrale Gyɛlusalɛm+ la, ɔbɔle mɔdenle kɛ ɔkaboka ɛdoavolɛma ne anwo noko ɛnee bɛ muala bɛsulo ye, ɔluakɛ bɛanlie bɛanli kɛ ɔle ɛdoavolɛ. 27 Yemɔti Baanabase+ raboale ye na ɔvale ye ɔhɔle ɛzoanvolɛma ne ɛkɛ, ɔhanle kɛzi Sɔɔlo nwunle Awulae wɔ adenle nu+ na ɔdendɛle ɔhilele ye nee kɛzi Sɔɔlo vale akɛnrazilɛ dendɛle wɔ Gyisɛse duma nu wɔ Damasekɛse la anwo edwɛkɛ kɔsɔɔti ɔhilele bɛ.+ 28 Yemɔti ɔdɛnlanle bɛ nwo ɛkɛ na ɔ nee bɛ hɔle ɛleka biala mɔɔ bɛhɔle la* wɔ Gyɛlusalɛm, ɔvale akɛnrazilɛ ɔdendɛle wɔ Awulae duma nu. 29 Ɔ nee Dwuuma mɔɔ bɛka Giliki aneɛ la dendɛle yɛɛ bɛzule kpolera, na bɛbɔle mɔdenle kɛ bɛku ye.+ 30 Mɔɔ mediema ne mɔ nwunle ɛhye la, bɛvale ye bɛhɔle Sizalia na bɛmaanle ɔhɔle Taasɛse.+ 31 Nɔhalɛ nu, akee asafo ne mɔ mɔɔ wɔ Dwudiya nee Galeli yɛɛ Samɛlea amuala la+ nyianle anzodwolɛ, bɛ nwo yɛle se; na mekɛ mɔɔ bɛvale Gyihova* anwo ɛzulolɛ nee arɛlekyekyelɛ mɔɔ sunsum nwuanzanwuanza ne fa maa la+ bɛluale la, bɛ nwo hɔle zo yɛle dɔɔnwo. 32 Na mɔɔ Pita ɛlɛkpɔsa maanzinli ne anu amuala la, ɔrale nwuanzanwuanzama mɔɔ wɔ Leda+ la noko anwo ɛkɛ. 33 Ɔnwunle nrenyia bie mɔɔ bɛfɛlɛ ye Yiniase la wɔ ɛkɛ, ɛnee yela ye ɛkpa zo too ɛvolɛ mɔtwɛ, ɔluakɛ ɛnee yebubu. 34 Pita zele ye kɛ: “Yiniase, Gyisɛse Kelaese ɛyɛ wɔ ayile.+ Dwazo na toto wɔ ɛkpa ne.”+ Na ɔdwazole ndɛndɛ ne ala. 35 Mɔɔ bɛdabɛ mɔɔ bɛde Leda nee Hyɛlɔn Azɛlɛ Sɛsɛ ne azo amuala nwunle ye la, bɛliele Awulae bɛlile. 36 Na ɛnee ɛdoavolɛ bie mɔɔ bɛfɛlɛ ye Tabeta, mɔɔ ɔ bo kile “Dɔkase”* la wɔ Dwɔpa. Ɛnee gyima kpalɛ ɛyi ye tɛkɛɛ yɛɛ ɔboa ehyiavolɛma. 37 Noko mekɛ ne anu ɔ nwo dole ye na ɔwule. Yemɔti bɛbiale ye na bɛvale ye bɛdole ɛbolɔnsam zo sua bie anu. 38 Kɛmɔ Leda bikye Dwɔpa la ati, mɔɔ ɛdoavolɛma ne dele kɛ Pita wɔ suakpole zɔhane azo la, bɛzoanle menli nwiɔ bɛmaanle bɛhɔle ye ɛkɛ na bɛzele ye kɛ: “Yɛsɛlɛ wɔ, ka ɛ nwo bɛla yɛ nwo ɛke.” 39 Akee Pita dwazole na ɔ nee bɛ hɔle. Mɔɔ ɔdwule ɛkɛ ne la bɛvale ye bɛhɔle sua ne mɔɔ wɔ ɛbolɔnsam ne azo la anu; na ahunlanvolɛ mraalɛ ne mɔ amuala rale ɔ nwo ɛkɛ, ɛnee bɛlɛsu bɛava adɛladeɛ dɔɔnwo nee aguzo ngakyile mɔɔ Dɔkase yɛle wɔ mekɛ mɔɔ ɔde aze la bɛahile ye. 40 Akee Pita maanle awie biala vindele+ na ɔhotole ɔyɛle asɔne. Ɔhakyile ɔ nye funli ne anwo, na ɔhanle kɛ: “Tabeta, dwazo!” Ɔbukele ɔ nye na mɔɔ ɔnwunle Pita la, ɔdwazole ɔdɛnlanle aze.+ 41 Ɔzɔle ɔ sa ɔmaanle ɔdwazole, na ɔvɛlɛle nwuanzanwuanzama ne nee ahunlanvolɛ mraalɛ ne mɔ na ɔvale ye ɔmaanle bɛ mɔɔ ɛnee ɔde ngoane nu a.+ 42 Bɛdele ɛhye wɔ Dwɔpa amuala, na menli dɔɔnwo liele Awulae lile.+ 43 Ɔdɛnlanle Dwɔpa mekɛ ekyi wɔ Saemɔn mɔɔ yɛ nwoma nwo gyima+ la anwo ɛkɛ.\n^ Anzɛɛ “yeakyekye.”\n^ Giliki aneɛ nu, “ɔkyekye; ɔgua ye kyeenyi.”\n^ Anzɛɛ “adwinli bulalɛ.”\n^ Anzɛɛ “bɛnlomanle ye nzule nu.”\n^ Giliki aneɛ nu, “ɔlile akɔneaba.”\n^ Giliki duma Dɔkase nee Elam duma Tabeta abo a le “Kɛtɛboɛ.”


Ayezaya 44 | Yintanɛte Zo Baebolo | Ewiade Fofolɛ Ngilebɛbo\nNyamenle menli mɔɔ yekpa bɛ la banyia nyilalɛ (1-5)\nNyamenle biala ɛnle ɛkɛ ne kɛ Gyihova (6-8)\nAnanze mɔɔ menli ɛyɛ la le mgbane (9-20)\nGyihova, Yizilayɛ Kpɔnevolɛ ne (21-23)\nƆbalua Saelɛse anwo zo yealie bɛ (24-28)\n44 “O me sonvolɛ Gyekɔbo, akee tie,Yɛɛ wɔmɔ Yizilayɛ mɔɔ mekpa wɔ la.+ 2 Edwɛkɛ mɔɔ Gyihova,Wɔ Bɔvolɛ ne nee Ahenle mɔɔ nwonle wɔ,+Na yeboa wɔ ɔvi mekɛ mɔɔ ɛla ɛkolɛ nu* la ɛha la ɛne: ‘Mmasulo, me sonvolɛ Gyekɔbo,+Yɛɛ wɔmɔ Gyɛhyelan*+ mɔɔ mekpa wɔ la. 3 Ɔluakɛ mebamaa mɔɔ nzuhɔne ɛlɛku ye la anyia nzule anlo+Na meamaa azudenle aze azɛlɛ resee zo. Mebawola me sunsum meagua ɛ mra anwo zo+Na meayila ɛ bo zo amra. 4 Na bɛbafifi kɛ ndile amolɛ,+Kɛ pɔpola mbaka mɔɔ gyigyi azudenle nloa la. 5 Ko baha kɛ: “Mele Gyihova ɛdeɛ.”+ Ko noko bava Gyekɔbo duma avɛlɛ ɔ nwo,Yɛɛ bieko noko bahɛlɛ ɔ sa anwo kɛ: “Gyihova ɛdeɛ ɔ.” Na ɔbava Yizilayɛ duma yeado ɔ nwo zo.’ 6 Edwɛkɛ mɔɔ Gyihova,Yizilayɛ Belemgbunli+ nee ye Kpɔnevolɛ,+ ɛlɔne Gyihova ɛha la ɛne: ‘Medame a mele alimoa ne nee awieleɛ ne a.+ Ɛye me a Nyamenle biala ɛnle ɛkɛ.+ 7 Nwane a le kɛ medame a?+ Maa ɔdea nu ɔha na ɔli nwolɛ daselɛ ɔhile me!+ Ɔvi mekɛ mɔɔ membɔle tete amra la,Maa bɛha ninyɛne mɔɔ baraNee mɔɔ bɔ zo mɔɔ bazi la. 8 MmasuloYɛɛ mmamaa wɔ ahonle tu.+ Asoo meanlimoa meanga meangile bɛ nuhua ko biala yɛɛ meambɔ ye nolo ɔ? Bɛle me alasevolɛ.+ Asoo ɛye me a Nyamenle bieko wɔ ɛkɛ ɔ? Kyɛkyɛ, Bodane+ bieko ɛnle ɛkɛ; menze biala.’” 9 Menli kɔsɔɔti mɔɔ se ananze la ɛyɛ mgbane,Yɛɛ nvasoɛ ɛnle bɛ ninyɛne ne mɔ mɔɔ bɛ nye die nwo la azo.+ Bɛ alasevolɛ ɛhye mɔ ɛnnwu ɛhwee yɛɛ bɛnze ɛhwee,+Yemɔti menli mɔɔ yɛle bɛ la babɔ anyiemgba.+ 10 Nwane a kɛyɛ nyamenle anzɛɛ ɔkɛgua bulalɛ ananzeMɔɔ ɔnnyia nvasoɛ biala wɔ zo a?+ 11 Nea! Ɔ gɔnwo mɔ kɔsɔɔti anyunlu bagua aze!+ Dwinvolɛma ne le menli ala. Bɛmaa bɛ muala bɛboɔboa bɛ nloa na bɛgyinla ɛkɛ. Bɛ ahonle badu na bɛ muala bɛ nyunlu agua aze. 12 Mbulalɛ dwinvolɛ ne fa bulalɛ wula senle nu na ɔyɛ nwolɛ gyima. Ɔfa ɔ sa mɔɔ anwosesebɛ wɔ nu la ɔsɔ hamenle nuƆyɛ nwolɛ gyima na ɔsiezie ye.+ Akee ɛhɔne ku ye na ye anwosesebɛ wie;Ɔnno nzule yemɔti ɔwie fɛ. 13 Kapentanli twe ɛzuzunyɛma, na ɔfa twɔko kɔkɔlɛ ɔkɛlɛhɛlɛ baka nwo. Ɔfa bulalɛ ɔtwɔlɔhwɔlɔ baka ne anwo na ɔfa debie* ɔkɛlɛhɛlɛ zolɛ. Ɔyɛ ɔmaa ɔsɔho sonla,+Ɔmaa ɔ nwo yɛ fɛ kɛ sonla la,Kɛ bɛva bɛzie sua nu.+ 14 Sonla ne bie gyima a le kɛ ɔbapɛ sida mbaka. Ɔkpondɛ baka bie, oku baka,Na ɔmaa ɔnyi ɔyɛ baka ɛsesebɛ wɔ kpɔkɛ nu.+ Ɔdua lɔɔle baka na ezule tɔ gua zo maa ɔnyi. 15 Akee ɔyɛ ɛyɛne ɔmaa sonla fa wuda senle. Ɔfa foa ko ɔbɔ ɔ nwo wuluwulu;Ɔwuda senle na ɔto paano. Noko eza ɔfa bie ɔyɛ nyamenle na ɔsonle ye. Ɔfa bie ɔse ananze na ɔbɔ ɔ ti aze ɔmaa ye.+ 16 Ɔfa foa ko ɔwuda senle;Ɔfa bie ɔtondo nane ɔdi na ɔ ko yi. Eza ɔbɔ ɔ nwo wuluwulu na ɔka kɛ: “Aa! Senle ne mɔɔ menwu ye la ɛmaa me nwo ɛyɛ me wuluwulu.” 17 Noko ɔfa mɔɔ ɛha la ɔyɛ nyamenle, ɔfa ɔse ananze. Ɔbɔ ɔ ti aze ɔmaa ye na ɔsonle ye. Ɔyɛ asɔne wɔ ɔ nyunlu na ɔka kɛ: “Die me, ɔluakɛ ɛle me nyamenle.”+ 18 Bɛnze ɛhwee, bɛnde debie biala abo,+Ɔluakɛ bɛheda bɛ nye yɛɛ bɛnnwu debie.Nwunu biala ɛnle bɛ ahonle nu. 19 Biala ɛndwenle nwo wɔ ye ahonle nuYɛɛ ɔnnwu nrɛlɛbɛ anzɛɛ ɔnnyia ndelebɛbo kɛ: “Meva foa ko mewuda senle,Yɛɛ medo paano na medondo nane wɔ ye samɛnlakɛ ne azo meli. Asoo ɔwɔ kɛ akee mefa mɔɔ ɛha la meyɛ kyibadeɛ ɔ?+ Asoo ɔwɔ kɛ mesonle baka sinli* ɔ?” 20 Ɔdi nzonle. Ye ahonle ɛbɛlɛbɛla ye ɛmaa yeminli. Ɔngola ɔnlie ɔ nwo* yɛɛ ɔnga kɛ: “Asoo tɛ adalɛ debie a wɔ me sa fema ne anu la?” 21 “O Gyekɔbo, kakye ninyɛne ɛhye mɔ, yɛɛ wɔmɔ Yizilayɛ,Ɔluakɛ ɛle me sonvolɛ. Medame a menwonle wɔ a, yɛɛ ɛle me sonvolɛ.+ O Yizilayɛ, me rɛle ɛnrɛvi wɔ.+ 22 Mebakyikyi wɔ mɛladonlɛ ne mɔ+ kɛ asɛɛ meva amungu meheda zo laNa meakyikyi wɔ ɛtane ne mɔ kɛ asɛɛ meva amungu kisii meheda zo la. Sia bɛla me ɛkɛ, ɔluakɛ mebakpɔne wɔ.+ 23 Anwuma, bɛva fɛlɛkolilɛ bɛdea nu,Ɔluakɛ Gyihova ɛyɛ debie! Azɛlɛ ye azo ahuma, bɛdea nu wɔ konimlilɛ nu! Awoka, bɛva fɛlɛkolilɛ bɛdea nu,+Kpɔkɛ nee nuhua mbaka kɔsɔɔti! Ɔluakɛ Gyihova ɛkpɔne Gyekɔbo,Yela ye anyunlunyia ne ali wɔ Yizilayɛ anwo zo.”+ 24 Edwɛkɛ mɔɔ Gyihova, wɔ Kpɔnevolɛ ne,+Mɔɔ nwonle wɔ sumunli mekɛ mɔɔ ɛla ɛkolɛ nu la ɛha la ɛne: “Medame a mele Gyihova mɔɔ bɔle debie biala a. Me ngome a menzanle anwuma anu,+Na mendɛlɛle azɛlɛ ne anu a.+ Ɛnee nwane a boka me nwo a? 25 Medame a mesɛkye adalɛ ngapezoma* sɛkɛlɛneɛ ne mɔ,Na memaa menli mɔɔ ka kenle bie edwɛkɛ la yɛ ahoasea a;+Memaa nrɛlɛbɛvolɛma anye zo ta bɛNa bɛ nrɛlɛbɛ ne yɛ ngoaseasɛm.+ 26 Medame a memaa me sonvolɛ edwɛkɛ yɛ nɔhalɛNa memaa me soanvolɛma ngapezo ba nu a;+Meka Gyɛlusalɛm anwo edwɛkɛ kɛ, ‘Bɛbadɛnla zolɛ,’+ Nee Dwuda azuamgbole anwo edwɛkɛ kɛ, ‘Bɛbakyekye bɛ bieko,+Na meayɛ ye azua mɔɔ ɛzɛkye la boɛ.’+ 27 Medame a meka mekile azule kpole ne kɛ, ‘We resee,Na mebamaa wɔ azule ne mɔ asesa.’+ 28 Medame a meka Saelɛse+ anwo edwɛkɛ kɛ, ‘Ɔle me mboaneneavolɛ,Na ɔbayɛ me ɛhulolɛdeɛ bɔkɔɔ.’+Meka Gyɛlusalɛm anwo edwɛkɛ kɛ, ‘Bɛbakyekye ye bieko,’ Na meka ɛzonlenlɛsua ne anwo edwɛkɛ kɛ, ‘Bɛbado wɔ adiabo ne.’”+\n^ Anzɛɛ “ɔvi awolɛ nu.”\n^ Ɔ bo kile “Tenlenenli,” amodinli mɔɔ bɛfa bɛfɛlɛ Yizilayɛ.\n^ Anzɛɛ “kɔmpase.”\n^ Anzɛɛ “baka wulera.”\n^ Hibulu aneɛ nu, “menli mɔɔ ka edwɛkɛ mɔɔ nvasoɛ ɛnle zo la.”


Nɔmbɛse 2 | Yintanɛte Zo Baebolo | Ewiade Fofolɛ Ngilebɛbo\nBɛhyehyɛle bɛ mbusua ekpunli nsa nsa (1-34)\nDwuda ekpunli ne wɔ aduduleɛ (3-9)\nWulubɛn ekpunli ne wɔ nyiakɛ (10-16)\nLivae azokoɛleɛ ne wɔ avinli (17)\nYifelaem ekpunli ne wɔ adɔleɛ (18-24)\nDan ekpunli ne wɔ sɔlɔ (25-31)\nMrenyia mɔɔ bɛdianle bɛ la dodo (32-34)\n2 Akee Gyihova zele Mosisi nee Aalɔn kɛ: 2 “Ɔwɔ kɛ Yizilayɛma yɛ bɛ azokoɛleɛ wɔ ɛleka mɔɔ bɛhile bɛ mbusua ekpunli nsa ne la,+ ɔwɔ kɛ ko biala ɛdeɛ bikye ye papa abusua sɛkɛlɛneɛ* ne. Ɔwɔ kɛ bɛyɛ bɛ azokoɛleɛ ne bɛmaa ɔ nye kile nyianu ɛdanlɛsua ne na bɛbɛnga nwolɛ bɛyia. 3 “Bɛdabɛ mɔɔ bɛbayɛ bɛ azokoɛleɛ wɔ aduduleɛ la a le mbusua ekpunli nsa ɛlɔne ne* mɔɔ Dwuda la bɛ nloa la; Dwuda abusua kpanyinli ne a le Amenadabe ara Nahyɔn.+ 4 Menli mɔɔ bɛhɛlɛle bɛ aluma wɔ ye ɛlɔne ne anu la le 74,600.+ 5 Yesakaa abusua ne bayɛ bɛ azokoɛleɛ wɔ ɔ nwo ɛkɛ; Yesakaa abusua kpanyinli ne a le Zuwaa ara Nɛtanɛle.+ 6 Menli mɔɔ bɛhɛlɛle bɛ aluma wɔ ye ɛlɔne ne anu la le 54,400.+ 7 Zɛbulɛn abusua ne a doa zo a; Zɛbulɛn abusua kpanyinli ne a le Hilɔn ara Ɛlayabe.+ 8 Menli mɔɔ bɛhɛlɛle bɛ aluma wɔ ye ɛlɔne ne anu la le 57,400.+ 9 “Ɛlɔne mɔɔ bɛhɛlɛle bɛ aluma wɔ Dwuda azokoɛleɛ ne la amuala le 186,400. Bɛdabɛ a bɛbalimoa bɛadu bɛ bo a.+ 10 “Mbusua ekpunli nsa ɛlɔne ne* mɔɔ Wulubɛn+ la bɛ nloa la bayɛ bɛ azokoɛleɛ wɔ nyiakɛ; Wulubɛn abusua kpanyinli ne a le Hyɛdiyɛ ara Ɛlaezɛ.+ 11 Menli mɔɔ bɛhɛlɛle bɛ aluma wɔ ye ɛlɔne ne anu la le 46,500.+ 12 Semɛyɔn abusua ne bayɛ bɛ azokoɛleɛ wɔ ɔ nwo ɛkɛ; Semɛyɔn abusua kpanyinli ne a le Zulehyadae ara Hyɛlɛmeɛle.+ 13 Menli mɔɔ bɛhɛlɛle bɛ aluma wɔ ye ɛlɔne ne anu la le 59,300.+ 14 Gaade abusua ne a doa zo a; Gaade abusua kpanyinli ne a le Riliwɛle ara Yilayasafe.+ 15 Menli mɔɔ bɛhɛlɛle bɛ aluma wɔ ye ɛlɔne ne anu la le 45,650.+ 16 “Ɛlɔne mɔɔ bɛhɛlɛle bɛ aluma wɔ Wulubɛn azokoɛleɛ ne la amuala le 151,450, na bɛdabɛ a bɛbadɔ zo nwiɔ a.+ 17 “Saa bɛ nee nyianu ɛdanlɛsua ne ɛlɛkɔ a,+ ɔwɔ kɛ Livaema di menli mɔɔ ɛha la avinli. “Saa bɛlɛkɔ a, ɔwɔ kɛ bɛyɛ ye kɛ mɔɔ bɛyɛle bɛ azokoɛleɛ ne mɔ la,+ ko biala bali ɔ bo zo ne, kɛ mɔɔ bɛ mbusua ekpunli nsa ne mɔ de la. 18 “Mbusua ekpunli nsa ɛlɔne ne* mɔɔ Yifelaem la bɛ nloa la bayɛ bɛ azokoɛleɛ wɔ adɔleɛ; Yifelaem abusua kpanyinli ne a le Amehɛde ara Ɛlehyama.+ 19 Menli mɔɔ bɛhɛlɛle bɛ aluma wɔ ye ɛlɔne ne anu la le 40,500.+ 20 Manasɛ abusua ne a doa zo a;+ Manasɛ abusua kpanyinli ne a le Pɛdaazɛ ara Gameeleɛle.+ 21 Menli mɔɔ bɛhɛlɛle bɛ aluma wɔ ye ɛlɔne ne anu la le 32,200.+ 22 Bɛngyaman abusua ne a doa zo a; Bɛngyaman abusua kpanyinli ne a le Gedɛyonae ara Abaedan.+ 23 Menli mɔɔ bɛhɛlɛle bɛ aluma wɔ ye ɛlɔne ne anu la le 35,400.+ 24 “Ɛlɔne mɔɔ bɛhɛlɛle bɛ aluma wɔ Yifelaem azokoɛleɛ ne la amuala le 108,100, na bɛdabɛ a bɛbadɔ zo nsa a.+ 25 “Mbusua ekpunli nsa ɛlɔne ne* mɔɔ Dan la bɛ nloa la bayɛ bɛ azokoɛleɛ wɔ sɔlɔ; Dan abusua kpanyinli ne a le Amehyadae ara Ahayizɛ.+ 26 Menli mɔɔ bɛhɛlɛle bɛ aluma wɔ ye ɛlɔne ne anu la le 62,700.+ 27 Ahya abusua ne bayɛ bɛ azokoɛleɛ wɔ ɔ nwo ɛkɛ; Ahya abusua kpanyinli ne a le Ɔkelan ara Peegeɛle.+ 28 Menli mɔɔ bɛhɛlɛle bɛ aluma wɔ ye ɛlɔne ne anu la le 41,500.+ 29 Nafetalae abusua ne a doa zo a; Nafetalae abusua kpanyinli ne a le Yinan ara Ahaela.+ 30 Menli mɔɔ bɛhɛlɛle bɛ aluma wɔ ye ɛlɔne ne anu la le 53,400.+ 31 “Ɛlɔne mɔɔ bɛhɛlɛle bɛ aluma wɔ Dan azokoɛleɛ ne la amuala le 157,600. Bɛdabɛ a bɛbali amozi a,+ kɛ mɔɔ bɛ mbusua ekpunli nsa ne mɔ de la.” 32 Yizilayɛma mɔɔ bɛdianle bɛ wɔ bɛ papa mɔ mbusua nu la ɛne; menli mɔɔ bɛhɛlɛle bɛ aluma wɔ ɛlɔne ne anu la dodo le 603,550.+ 33 Noko bɛandia Livaema bɛamboka+ Yizilayɛma mɔɔ ɛha la anwo+ kɛ mɔɔ Gyihova hanle hilele Mosisi la. 34 Yizilayɛma yɛle debie biala mɔɔ Gyihova hanle hilele Mosisi la. Bɛyɛle bɛ mbusua ekpunli nsa azokoɛleɛ ne mɔ+ na bɛdule bɛ bo kɛ mɔɔ bɛhyehyɛle bɛ la,+ ko biala nee ye abusua yɛɛ bɛ papa mɔ mbusua.\n^ Hibulu aneɛ nu, “fɛlɛnra.”


Nwɔlɔra Neɛnleanu Nee Kenle Bie Edwɛkɛ Ɛhanlɛ: Duzu A Baebolo Ne Ka A?\nNwɔlɔra neɛnleanuma lɛ diedi kɛ nwɔlɔra ne mɔ, siane ne nee pelanet ne mɔ lɛ menli mɔɔ de azɛlɛ ye azo ɛbɛlabɔlɛ zo tumi wɔ adenle titili zo. Bɛkile kɛ, ɛleka mɔɔ nwɔlɔra, siane nee pelanet ne mɔ bɛahɔdɔ wɔ kenle mɔɔ bɛbawo awie la bahile ye subane nee ye kenle bie. Ɔwɔ nu kɛ nwɔlɔra neɛnleanu vi tete Babelɔnma amaamuo nu, noko ɔtɛdie duma wɔ ɛnɛ. Wɔ 2012, bɛbizebizale menli bie mɔ edwɛkɛ wɔ United States, saa ɛkyɛ menli ɛhye mɔ anu nsa a, bɛ nuhua ko die di kɛ “abɔdeɛ nwo nrɛlɛbɛ ekyi” wɔ ninyɛne mɔɔ nwɔlɔra neɛnleanuma yɛ la anu, yɛɛ bɛ nuhua ɛya ngyɛnu 10 hanle kɛ ɔle “abɔdeɛ nwo nrɛlɛbɛ.” Asoo ɔle nɔhalɛ? Kyɛkyɛ. Nea deɛmɔti.\nPelanet yɛɛ nwɔlɔra ne mɔ ɛnlɛ tumi biala mɔɔ kola nyia menli nwo zo tumi kɛ mɔɔ nwɔlɔra neɛnleanuma kile la.\nFane dɔɔnwo ne ala edwɛkɛ mɔɔ bɛka la ɛnvale debie kpɔtee bie anwo.\nƐnɛ, edwɛkɛ mɔɔ menli mɔɔ neɛnlea nwɔlɔra nu ka la gyi diedi mɔɔ ɛnee bɛlɛ ye wɔ tete ne kɛ pelanet ne mɔ bɔ azɛlɛ ne anwo mgbɔlɔka la azo. Nɔhalɛ ne a le kɛ, pelanet ne mɔ bɔ ewia ne anwo mgbɔlɔka emomu.\nEdwɛkɛ mɔɔ nwɔlɔra neɛnleanuma ngakyile ka ye wɔ sonla ko anwo la ɛnyia.\nNwɔlɔra neɛnleanuma gyinla kenle mɔɔ bɛbava bɛawo awie la azo bɛfa ye bɛto ekpunli 12 anzɛɛ zodiac sɛkɛlɛneɛ ne ko abo. Ɔluakɛ ɛleka mɔɔ azɛlɛ ne la wɔ anwomanyunlu la ɛhakyi wɔ ɛvoya dɔɔnwo anu la ati, menli awolɛ kenle mɔɔ bɛkile a zodaic sɛkɛlɛneɛ ne mɔ gyi ɛkɛ ne maa la ɛnyia bieko.\nBɛkile kɛ zodiac sɛkɛlɛneɛ ne kola maa bɛnwu awie subane. Nɔhalɛ ne a le kɛ, menli mɔɔ bɛwole bɛ kenle ko la subane ɛnle ko; kenle mɔɔ bɛwole awie la nee ye subane ɛnlɛ abusuabɔlɛ biala. Kɛ anrɛɛ bɛbanwu awie kɛ mɔɔ ɔde la, nwɔlɔra neɛnleanuma gyinla ninyɛne bie mɔ azo bɔ bɛ ti anu ka ye nyɛleɛ nee ye subane nwo edwɛkɛ. Asoo ɛhye ɛmmaa bɛnnyia menli nwo adwenle ɛtane ɔ?\nƆvi tete ne amuala menli kɔ menli mɔɔ ka kenle bie edwɛkɛ la ɛkɛ. Menli mɔɔ ka kenle bie edwɛkɛ la dua nane yɛɛ sonla kunlu ninyɛne anzɛɛ kɛzi akɔlɛ nyinli suso aleɛ la azo ka kenle bie edwɛkɛ. Bie mɔ noko dua ninyɛne mɔɔ wɔ tii nya zo yɛɛ kafe bo zo la azo bɛka kenle bie edwɛkɛ. Ɛnɛ bɛdua nzeleba, avile, daese nee ndenle fofolɛ zo “bɛka” awie mɔ kenle bie bɛkile bɛ. Asoo yɛbahola yɛava yɛ nwo yɛado menli ɛhye mɔ anwo zo amaa yɛanwu kenle bie edwɛkɛ ɔ? Kyɛkyɛ, ɔnle zɔ. Bɛmaa yɛzuzu ɛhye anwo.\nSuzu kɛzi menli ɛhye mɔ anloa ɛnzɛ bɛ nwo la anwo. Saa menli ngakyile ka sonla ko anwo kenle bie edwɛkɛ a, mɔɔ bɛka la ɛnyia. Saa bɛluale adenle ko ne ala azo bɛyɛle zɔ bɔbɔ a, bɛnyia. Kɛ neazo la, saa awie biza menli nwiɔ mɔɔ ka kenle bie edwɛkɛ la edwɛkɛ ko ne ala a, anrɛɛ ɔwɔ kɛ mualɛ mɔɔ “bɛkenga” kaade ne a bɛnwu ye la yɛ ko. Noko fane dɔɔnwo ne ala ɔnyia.\nMenli ɛnlɛ anwodozo wɔ ndenle mɔɔ menli mɔɔ ka kenle bie edwɛkɛ dua zo anzɛɛ adwenle mɔɔ bɛfa bɛyɛ bɛ gyima ne la anu bieko. Tendɛtiama ka kɛ nzeleba anzɛɛ avile ɛnle ninyɛne titili bie yɛɛ menli mɔɔ ka kenle bie edwɛkɛ la nea ahenle nyɛleɛ na bɛaha ye kenle bie edwɛkɛ bahile ye na tɛ nzeleba ne anzɛɛ avile ne a maa bɛnwu ye a. Kɛ neazo la, awie mɔɔ ɛbe wɔ kenle bie edwɛkɛhanlɛ nu la biza kpuya bie mɔ na ɔwie a yeanlea kɛzi ahenle bayɛ ye nyɛleɛ abua edwɛkɛ ne la kpalɛ, na yemɔ maa ɔnwu ahenle anwo edwɛkɛ. Akee ahenle mɔɔ ka kenle bie edwɛkɛ la ka kɛ ɔze ninyɛne bie mɔ mɔɔ ahenle adwenle ɛnle zo na yeha la amuala. Menli mɔɔ ka kenle bie edwɛkɛ la di awie mɔ adwenle zɛhae wie a, bɛdie ezukoa kpole bɛfi bɛ ɛkɛ.\nNwɔlɔra neɛnleanuma nee menli mɔɔ ka kenle bie edwɛkɛ la kile kɛ bɛhyehyɛ yɛ kenle bie bɛdo ɛkɛ dɛba. Asoo ɛhye le zɔ? Baebolo ne ka kile yɛ kɛ yɛlɛ adenle yɛsi mɔɔ yɛkulo kɛ yɛdie yɛdi na yɛyɛ la anwo kpɔkɛ na kpɔkɛ mɔɔ yɛbazi la baha yɛ kenle bie.—Dwɔhyua 24:15.\nNyamenle azonvolɛ eza kpo ninyɛne ɛhye mɔ ɔluakɛ, Nyamenle kyi sunsum ɛtane nyɛleɛ biala. Yɛnwu edwɛkɛ ɛhye wɔ Baebolo ne anu kɛ: ‘Bɛ nuhua biala mmayɛ sunsum nu debie biala mɔɔ kile kɛ ɔbiza awie anwo edwɛkɛ, anzɛɛ ɔbɔ awie munzule, anzɛɛ ɔye ngonyia, anzɛɛ ɔkye awie mɔ sili, anzɛɛ ɔtendɛ sunsum ɛtane nloa azo, anzɛɛ ɔbɔ bayivolɛ ɛbɛla. Awie biala mɔɔ yɛ ninyɛne ɛhye mɔ la bɔ munzule wɔ Gyihova * anyunlu.’—Mɛla ne 18:10-12.\n^ ɛden. 16 “Anwuma Anwumanli ne mɔɔ sie azɛlɛ ye” la duma ɔ—Edwɛndolɛ 83:18.\nFa nwa awie Fa nwa awie Nwɔlɔra Neɛnleanu Nee Kenle Bie Edwɛkɛ Ɛhanlɛ—Asoo Bɛmaa Yɛnwu Kenle Bie?